CELEX: 32013D0719
Language: bg
Date: 2013-11-16 00:00:00
Title: 2013/719/ЕС: Решение на Комисията от 16 ноември 2012 година — Държавна помощ SA.33305 (2012/C) и SA.29832 (2012/C), приведена в действие от Нидерландия в полза на ING (нотифицирано под номер C(2012) 8238)  текст от значение за ЕИП

14.12.2013   
               
               
                  BG
               
               
                  Официален вестник на Европейския съюз
               
               
                  L 337/1
               
            
         РЕШЕНИЕ НА КОМИСИЯТА
         от 16 ноември 2012 година
         Държавна помощ SA.33305 (2012/C) и SA.29832 (2012/C), приведена в действие от Нидерландия в полза на ING
         (нотифицирано под номер C(2012) 8238)
         (само текстът на английски език е автентичен)
         (текст от значение за ЕИП)
         (2013/719/ЕС)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 108, параграф 2, първа алинея от него,
         като взе предвид Споразумението за Европейското икономическо пространство, и по-специално член 62, параграф 1, буква a) от него,
         като прикани държавите членки и други заинтересованите страни да представят мненията си в съответствие с посочените разпоредби (1),
         като има предвид, че:
         I.   ПРОЦЕДУРА
         
         
                     (1)
                  
                  
                     На 22 октомври 2008 г. Нидерландия отправи уведомление до Комисията за увеличение на капитала в размер на 10 млрд. EUR (наричана по-долу „мярката за рекапитализация“) в ING Groep N.V. („ING“) под формата на ценни книжа от първи ред (наричани по-долу „ценни книжа CT1“).
                  
               
                     (2)
                  
                  
                     С решение от 12 ноември 2008 г. (наричано по-долу „решението за оздравяване“) (2) Комисията временно одобри мярката за рекапитализация като помощ за оздравяване в контекста на редица ангажименти, които Нидерландия и ING поеха. Сред тях бе и ангажимент за повторно уведомление за мярката за рекапитализация при възникване на една от следните ситуации, които значително били понижили възможността за постигане на цялостна възвръщаемост в размер на поне 10 % годишно (3):
                     
                                 —
                              
                              
                                 ако не се изплаща дивидент за период от две последователни години или за три години през следващите пет години; или
                              
                           
                                 —
                              
                              
                                 ако след преходен период от поне една година след датата на настоящото решение цената на акция за период от две последователни години остане средно под 13 EUR.
                              
                           
               
                     (3)
                  
                  
                     В решението за оздравяване Комисията счете, че макар самата мярка за рекапитализация да не бъде поставена под въпрос, ако се реализира някой от сценариите за повторно уведомление, такова развитие би поставило под въпрос условията за съвместимост на мярката и по-специално може да са необходими допълнителни ограничения за поведението на ING, така че тази мярка да продължи да е съвместима с вътрешния пазар.
                  
               
                     (4)
                  
                  
                     На 22 октомври Нидерландия представи план за преструктуриране, който включваше списък с ангажименти. В решението си от 18 ноември 2009 г. (4) (наричано по-долу „решението за преструктуриране от 2009 г.“) Комисията одобри помощта за преструктуриране, която е предоставена или следва да бъде предоставена на ING, както и плана на ING за преструктуриране. С член 1 от това решение Комисията приключи официалната процедура по разследване, която бе открила във връзка с механизма за подкрепа (back-up facility) на обезценени активи, предоставен от Нидерландия на ING, като одобри мярката с оглед на поетите от Нидерландия ангажименти. В член 2, първи параграф от това решение Комисията посочва, че помощта за преструктуриране, предоставена от Нидерландия на ING, представлява държавна помощ, а във втория параграф посочва, че помощта е съвместима с общия пазар при спазване на ангажиментите, описани в приложение II към това решение.
                  
               
                     (5)
                  
                  
                     На 17 ноември 2011 г. Нидерландия отправи уведомление до Комисията с искане за изменение на ангажиментите, на които бе основано решението за преструктуриране от 2009 г.; уведомлението бе заведено като дело SA.29832. Вместо ING да продаде Westland Utrecht Bank („WUB“), както бе предвидено в ангажиментите, на които бе основано решението за преструктуриране от 2009 г. (наричан по-долу „ангажиментът WUB“), Нидерландия предложи ING да интегрира някои части от WUB в Nationale Nederlanden Bank (наричана по-долу „NN Bank“) и да продаде интегрираното предприятие като част от ING Insurance Europe. Освен това Нидерландия поиска да бъде удължен периодът за продажба на WUB, предвиден в решението за преструктуриране от 2009 г.
                  
               
                     (6)
                  
                  
                     На 21 ноември 2011 г. Нидерландия отправи до Комисията повторно уведомление за мярката за рекапитализация по дело SA.33305 поради факта, че дружеството ING не бе изплатило купон на Нидерландия за период от две последователни години (през 2010 г. за 2009 г. и през 2011 г. за 2010 г.).
                  
               
                     (7)
                  
                  
                     На 5 декември 2011 г. Комисията получи информация от Mediobanca, която обвини ING Direct (5) Italia в нарушение на забраната за заемане на лидерска позиция по отношение на цените, наложена на ING в резултат на ангажиментите, поети от Нидерландия в рамките на решението за преструктуриране от 2009 г. (6)
                     
                  
               
                     (8)
                  
                  
                     Нидерландия и ING предприеха действия с цел частично анулиране на решението за преструктуриране от 2009 г. в съединени дела T-29/10 и T-33/10. С решението си от 2 март 2012 г. (7) Общият съд анулира първия и втория параграф на член 2 от решението за преструктуриране от 2009 г., както и приложение II към това решение (8).
                  
               
                     (9)
                  
                  
                     Тъй като Общият съд анулира тези разпоредби, Комисията трябваше да оцени повторно помощта за преструктуриране, като се постави в ситуацията, която е съществувала към 18 ноември 2009 г. Поради това на 11 май 2012 г. Комисията прие ново решение (наричано по-долу „решението за преструктуриране от 2012 г.“) (9), в което заключи, че изменението (10) на условията за изплащане на ценните книжа CT1 представлява държавна помощ и че мярката и всички други мерки за помощ за преструктуриране, предоставени в контекста на плана за преструктуриране в полза на ING, са съвместими с вътрешния пазар. Комисията направи своето заключение за съвместимост inter alia въз основа на ангажиментите, поети в контекста на плана за преструктуриране от 22 октомври 2009 г., които са посочени повторно в приложението към решението за преструктуриране от 2012 г. (11)
                     
                  
               
                     (10)
                  
                  
                     С решение от 11 май 2012 г. (наричано по-долу „решението за откриване на процедура“) (12) Комисията откри процедурата, предвидена в член 108, параграф 2 от Договора за функционирането на Европейския съюз, за да проучи следните три въпроса:
                     
                                 —
                              
                              
                                 дали възнаграждението за мярката за рекапитализация продължава да е подходящо предвид факта, че ING не е изплащало купони на държавата от 2009 г. насам, което е довело до повторно уведомление поради описаните в съображение (2) причини;
                              
                           
                                 —
                              
                              
                                 дали предложените изменения на ангажиментите, и по-специално алтернативата, предложена от Нидерландия за заместване на ангажимента WUB, гарантират съвместимост на помощта за преструктуриране;
                              
                           
                                 —
                              
                              
                                 дали ING Direct е водило агресивна ценова политика, по-специално в Италия.
                              
                           
               
                     (11)
                  
                  
                     Решението за откриване на процедурата бе публикувано в Официален вестник на Европейския съюз на 30 август 2012 г. Комисията прикани заинтересованите страни да представят своите мнения. Комисията получи мнения от няколко трети страни.
                  
               
                     (12)
                  
                  
                     С електронно писмо от 13 юни 2012 г. Нидерландия изпрати до Комисията отговор по същество на решението за откриване на процедурата. В допълнение към информацията, свързана с ING Direct, и по-специално с ING Direct Italia, в отговора бе включен документ, който имаше за цел да се отговори на въпросите, повдигнати в решението за откриване на процедурата относно алтернативата на ангажимента WUB, и искане за временно замразяване на крайния срок за продажба и определяне на доверено лице по продажбите.
                  
               
                     (13)
                  
                  
                     На 15 юни 2012 г. Нидерландия предложи също допълнителни ангажименти, включително ангажимент за твърд график за изплащане на оставащите ценни книжа CT1. Освен това тя посочи, че ще трябва да измени графика за продажба за ING Insurance (13), който е включен в плана за преструктуриране от 22 октомври 2009 г., и за тази цел представи предложение за удължаване на наложените към поведението на ING мерки. Нидерландия заяви, че тези предложения ще позволят на Комисията да заключи, че помощта за преструктуриране е съвместима с вътрешния пазар.
                  
               
                     (14)
                  
                  
                     На 19 юни 2012 г. Комисията проведе среща с представители на ING, NN Bank и Нидерландия, на която NN Bank представи на Комисията допълнение към бизнес плана, описан в решението за откриване на процедурата (14).
                  
               
                     (15)
                  
                  
                     Бяха проведени допълнителни срещи между Комисията, ING и Нидерландия, по-специално на 25 юли, 24 август, 6, 17, 18 и 26 септември и 1 октомври 2012 г. Успоредно с тези обсъждания Нидерландия представи информация относно процеса на продажба на ING Insurance, относно бизнес модела на NN Bank и относно ценовата политика на ING Direct Europe, по-специално на 23 август и на 14, 24 и 25 септември 2012 г.
                  
               
                     (16)
                  
                  
                     На 23 август 2012 г. Нидерландия представи проучване от RBB Economics, в което бяха описани възможни начини за избягване на отрицателното въздействие върху конкуренцията от забраната за заемане на лидерска позиция по отношение на цените за ING Direct Europe, наложена на последното поради ангажимент, поет от Нидерландия и посочен в приложението към решението за преструктуриране от 2012 г. С електронно писмо от 5 септември 2012 г. Комисията постави няколко въпроса относно това проучване и поиска количествени данни, които да обосноват твърденията на RBB Economics. На 13 септември 2012 г. Нидерландия представи бележка от RBB Economics от 11 септември 2012 г., която съдържаше отговори на въпросите на Комисията, но не и допълнителни количествени данни. На 14 септември 2012 г. ING предостави допълнителни данни, използвани от RBB Economics, и предостави допълнителна информация по време на техническа среща с Комисията на 17 септември 2012 г.
                  
               
                     (17)
                  
                  
                     На 14 септември 2012 г. Нидерландия представи актуализирани прогнози за счетоводния баланс на NN Bank (наричан по-долу„бизнес планът за NN Bank“).
                  
               
                     (18)
                  
                  
                     На 31 октомври 2012 г. Нидерландия представи на Комисията официално искане за изменение на решението за преструктуриране от 2012 г., по-специално на крайните срокове за продажба на ING Insurance, и представи нов списък с ангажименти, в който се включва исканото изменение на крайните срокове за продажба на застрахователния бизнес, изменя се представеното преди това искане за изменение на крайния срок за продажба на WUB и се изменя първоначалното искане за изменение, описано в решението за откриване на процедурата. Новите предложения за ангажименти изменят някои елементи от плана за преструктуриране от 22 октомври 2009 г. и заменят ангажиментите, посочени в приложението към решението за преструктуриране от 2012 г. (15) Тези ангажименти ще влязат в сила, считано от датата на решението на Комисията за изменение на решението за преструктуриране от 2012 г. Списъкът на ангажиментите е придружен от два отделни документа. В единия се описва подробно забраната за заемане на лидерска позиция по отношение на цените за ING Direct Europe, която няма да бъде част от решението за изменение, но ще представлява основата за мониторинг от страна на Комисията на измененото решение за преструктуриране от 2012 г. Другият документ включва принципите, които следва да се прилагат по отношение на вътрешна ликвидация на дейностите на ING, свързани с променливите ренти (ПР) и финансови продукти в САЩ, и се счита за отделно приложение.
                  
               
                     (19)
                  
                  
                     Комисията отбелязва, че Нидерландия по изключение приема настоящото решение да бъде прието на английски език.
                  
               II.   ФАКТИ
         
         2.1   ОПИСАНИЕ НА ING
         
                     (20)
                  
                  
                     ING се състои от ING Groep N.V., холдингово дружество майка, което контролира банковите дейности на ING чрез ING Bank N.V. (наричана по-долу„ING Bank“), и застрахователните дейности чрез ING Verzekeringen N.V. (наричано по-долу „ING Insurance“).
                  
               
                     (21)
                  
                  
                     Банковата дейност на ING е разделена на сегменти. ING подразделя ING Bank по стопанска дейност, а именно банкиране на дребно, търговско банкиране и ING Direct. Дейността на ING Insurance обаче е структурирана на географски принцип: Insurance Benelux (което включва нидерландското застрахователно дружество на ING „Nationale Nederlanden“ (известно и като „NN“), Insurance Central за Централна Европа и за останалата част на Европа, Insurance US и Insurance Asia/Pacific). По-подробно описание на бизнес сегментите на ING може да бъде намерено в съображения (20)—(37) от решението за преструктуриране от 2012 г.
                  
               
                     (22)
                  
                  
                     В таблица 1 се обобщават ключовите финансови резултати на ING за периода 2007—2011 г. Въпреки факта, че ING е било рентабилно през 2010 и 2011 г., то не е изплатило дивиденти на своите акционери. В резултат на това то не е изплатило и купони на Нидерландия.
                     
                        Таблица 1
                     
                     
                        Ключови финансови показатели на ING за периода 2007—2011 г.
                     
                     
                                 Година
                              
                              
                                 2007 г.
                              
                              
                                 2008 г.
                              
                              
                                 2009 г.
                              
                              
                                 2010 г.
                              
                              
                                 2011 г.
                              
                           
                                 Общо приходи (млн. EUR)
                              
                              
                                 73 672 
                              
                              
                                 64 248 
                              
                              
                                 46 928 
                              
                              
                                 54 105 
                              
                              
                                 55 794 
                              
                           
                                 Нетен резултат (млн. EUR)
                              
                              
                                 9 238 
                              
                              
                                 – 868 
                              
                              
                                 –1 006 
                              
                              
                                 2 810 
                              
                              
                                 5 766 
                              
                           
                                 Общо активи (в млрд. EUR)
                              
                              
                                 1 313 
                              
                              
                                 1 332 
                              
                              
                                 1 164 
                              
                              
                                 1 247 
                              
                              
                                 1 279 
                              
                           
                                 Общо собствен капитал (в млрд. EUR)
                              
                              
                                 37 
                              
                              
                                 17 
                              
                              
                                 34 
                              
                              
                                 41 
                              
                              
                                 47 
                              
                           
                                 Условна стойност на непогасените ценни книжа CT1 (в млрд. EUR)
                              
                              
                                  
                              
                              
                                 10 
                              
                              
                                 5 
                              
                              
                                 5 
                              
                              
                                 3 
                              
                           
               2.2   ПЛАНЪТ ЗА ПРЕСТРУКТУРИРАНЕ, ОДОБРЕН В РЕШЕНИЕТО ЗА ПРЕСТРУКТУРИРАНЕ ОТ 2012 Г.
         
                     (23)
                  
                  
                     Понастоящем ING изпълнява плана за преструктуриране от 22 октомври 2009 г. въз основа на ангажиментите, посочени в приложението към решението за преструктуриране от 2012 г. Наред с други неща, контролиращо доверено лице следи за изпълнението от страна на ING на ангажимента WUB, както и на ангажиментите на ING и ING Direct Europe да спазват забраните за заемане на лидерска позиция по отношение на цените.
                  
               2.3   ТРУДНОСТИ ПРИ ИЗПЪЛНЕНИЕТО НА АНГАЖИМЕНТИТЕ, НА КОИТО СЕ ОСНОВАВАТ РЕШЕНИЕТО ЗА ОЗДРАВЯВАНЕ И РЕШЕНИЕТО ЗА ПРЕСТРУКТУРИРАНЕ ОТ 2012 Г.
         
            Повторно уведомление за мярката за рекапитализация
         
         
                     (24)
                  
                  
                     Дружеството ING е длъжно да изплаща купони за ценните книжа CT1 на Нидерландия само когато се изплаща дивидент за обикновени акции. Към момента на приемането на решението за оздравяване ING заяви, че ще продължи да следва водената от него в онзи момент политика относно дивидентите, ако условията на пазара позволяват това. При все това, тъй като ING не изплати дивиденти през 2010 и 2011 г., на 21 ноември 2011 г. Нидерландия отправи повторно уведомление за мярката за рекапитализация в съответствие с ангажимента си, на който се основава решението за оздравяване. Ангажиментът за повторно уведомление има за цел да се гарантира достатъчно възнаграждение с оглед на несигурността при изплащането на купони, присъща за ценните книжа CT1.
                  
               
            Трудности при изпълнението на ангажимента WUB и ангажиментите за продажба на застрахователния бизнес (16) — изменение на тези ангажименти с цел гарантиране на съвместимост на помощта за преструктуриране
         
         
                     (25)
                  
                  
                     През есента на 2010 г. ING проучи пазара, за да провери дали участниците на пазара се интересуват от закупуване на WUB. ING се свърза с много участници на пазара (17). Не бе установен реален интерес по отношение на WUB. Контролиращото доверено лице докладва за това проучване на пазара в своите доклади от септември 2010 г., ноември 2010 г. и януари 2011 г. (18) Поради това Нидерландия преработи ангажимента WUB и отправи до Комисията уведомление за изменение. Новият проект предвижда интегриране на някои части от WUB в NN Bank, която е част от европейския застрахователен бизнес на ING. Нидерландия и ING наричат сценарий „Ван Гог“ тази структура, при която някои части от WUB ще бъдат интегрирани в NN Bank, а голяма част от наследения ипотечен портфейл (в размер на 34 млрд. EUR) ще бъде запазена от ING.
                  
               
                     (26)
                  
                  
                     Освен пред трудности при изпълнението на ангажимента WUB, ING бе изправено пред трудности и при изпълнението на ангажимента за продажба на ING Insurance. Първоначално ING възнамеряваше да изпълни ангажимента, като продаде ING Insurance чрез първоначална публична оферта на акции (наричана по-долу „IPO“), обхващаща целия застрахователен бизнес, но впоследствие реши да използва две отделни IPO, една за EurAsia (19) и една за Съединените щати, вместо една-единствена IPO. При все това, с оглед на влошаващата се икономическа и пазарна обстановка в Европа ING промени своя основен сценарий за IPO за застрахователния бизнес в Европа и Азия и възнамерява да проучи възможността да продаде поотделно някои от съставните елементи на този застрахователен бизнес.
                  
               
                     (27)
                  
                  
                     Според Нидерландия макроикономическите и регулаторните развития, неблагоприятните оценки и експозицията на ING към проблеми, обхващащи целия сектор, са забавили продажбата на ING Insurance. Що се отнася до макроикономическата обстановка, дългосрочните лихвени проценти продължиха да се понижават както в Нидерландия, така и в Съединените щати, и в резултат на това задълженията на застрахователните компании нараснаха. В допълнение към това задълбочаването на европейската криза с държавния дълг се отрази на стойностите на активите на животозастрахователните компании. Съществува несигурност по отношение на новите правила „Платежоспособност II“ (20), което затруднява публичните инвеститори и индустриалните партньори да направят точна оценка на застрахователните дружества. Според Нидерландия показателите за оценка са се влошили, като индексите за животозастраховане за Европа и САЩ се търгуват на исторически ниски равнища, които представляват едва четири десети от счетоводната стойност на собствения капитал (срещу девет десети от счетоводната стойност през втората половина на 2009 г.).
                  
               
                     (28)
                  
                  
                     Освен това […] (*1) Nationale Nederlanden […] от продължаващата ситуация на несигурност във връзка със случай на злоупотреби с продажби на застрахователни полици, който засяга целия сектор в Нидерландия (т. нар. Woekerpolissen). Що се отнася до ING Insurance US, ING изтъкна, че […] по отношение на продукти от типа ПР, които представляват значителна част от счетоводния баланс на ING Insurance US (21).
                  
               
                     (29)
                  
                  
                     В този контекст ING вече няма да е в състояние да продаде своя застрахователен бизнес до края на 2013 г., както потвърди Нидерландия в своя отговор на решението на Комисията за откриване на процедурата.
                  
               
            Предполагаема агресивна стратегия на ценообразуване от страна на ING Direct Italia
         
         
                     (30)
                  
                  
                     С писмо от 5 декември 2011 г. Mediobanca заяви, че ING е действало като ценови лидер на италианския пазар в нарушение на наложената му забрана да заема лидерска позиция по отношение на цените. По-точно банката заяви, че през четвъртата седмица от септември 2011 г. (19—25 септември) ING Direct Italia е повишило своя 12-месечен брутен лихвен процент за нови клиенти от 3,50 % (приложимия процент през предходната седмица, който се е прилагал поне от четвъртата седмица на юни 2011 г. нататък) на 4,20 % и по този начин е заело лидерска позиция по отношение на цените. Според Mediobanca в резултат на новата оферта на ING Direct Italia, Banca Sistema е повишила своя 12-месечен брутен лихвен процент за всички клиенти на 4,25 % през последната седмица на септември 2011 г. (26—30 септември), за да стане — поне на теория — по-конкурентен продукт (22).
                  
               III.   ПРИЧИНИ ЗА ОТКРИВАНЕ НА ПРОЦЕДУРАТА
         
         
                     (31)
                  
                  
                     В своето решение за откриване на процедурата Комисията посочи следните съмнения по отношение на предложените от Нидерландия изменения и тяхната способност да продължи да се гарантира съвместимост на мярката за рекапитализация и помощта за преструктуриране с вътрешния пазар:
                  
               
            Съмнения относно подходящото възнаграждение за мярката за рекапитализация
         
         
                     (32)
                  
                  
                     ING изглежда е следвало опортюнистична стратегия на възнаграждение по отношение на ценните книжа CT1, която като че ли не съответства на изразеното преди това намерение във връзка с политиката за разпределяне на дивиденти. Според Комисията ING изглежда е следвало политика на разпределяне, с която са ограничавани изплащанията на купони към държавата, докато ING е било в позиция да плаща дивиденти от реализирани приходи. Поради това без наличието на категорични ограничения за поведението, свързани с условията за възнаграждение, свързани с ценните книжа CT1, Комисията се съмнява дали може да продължи да счита мярката за рекапитализация за съвместима с вътрешния пазар, ако тя остане неизменена, в съответствие с резервите, които изрази в съображение (32) от решението за оздравяване.
                  
               
                     (33)
                  
                  
                     По-специално изглежда, че са необходими ограничения за поведението във връзка с „арбитраж в зависимост от държавната помощ“, съгласно който бенефициерът взема стратегически решения с цел да намали до минимум възвръщаемостта за държавата членка, която тя би получила, ако бенефициерът извършва обичайната си бизнес дейност. Според Комисията такива ограничения биха могли да бъдат увеличението на възнаграждението, изясняването на графика за изплащане или някаква комбинация от такива мерки.
                  
               
            Съмнения във връзка с предложеното изменение на ангажиментите с цел да се гарантира съвместимост на помощта за преструктуриране
         
         
                     (34)
                  
                  
                     ING предложи да интегрира основната част от WUB в NN Bank, както е описано в съображение (4) по-горе. Комисията получи уведомление за предложението WUB да бъде продадена след нейното интегриране в новосъздадената NN Bank. Въз основа на предварителна оценка на финансовата информация и прогнози, описани в съображения (39)—(78) от решението за откриване на процедурата, Комисията изрази своите съмнения дали NN Bank ще бъде самостоятелна и дали нейната продажба ще има същата конкурентна стойност като тази на пъвоначалния ангажимент WUB.
                  
               
                     (35)
                  
                  
                     По-специално Комисията изрази съмнения дали NN Bank е съвместима като обхват и предлагане на продукти с ангажимента WUB (тъй като тя е с по-малък пазарен дял и финансови показатели в сравнение с него) и заяви, че не е убедена, че NN Bank ще бъде достатъчно силна, за да стане значим участник на пазара в обозримото бъдеще.
                  
               
                     (36)
                  
                  
                     В допълнение към това Комисията изрази съмнения дали NN Bank ще бъде в състояние да функционира като независим участник на пазара. Информацията, предоставена на Комисията, не ѝ позволи да се увери в достатъчна степен, че NN Bank разполага с критична големина и достатъчен достъп до финансиране, за да поддържа и развива своята дейност. Тази информация също така не гарантира жизнеспособност на този стопански субект. Освен това предвид пазарните развития, очертаващи се от последната достъпна информация Комисията изрази съмнение дали изобщо може да се препотвърди графикът за продажбата на ING Insurance до 2013 г., който трябваше да гарантира независимостта на новата банка, и поиска актуализиран график за продажба на ING Insurance Europe. Въз основа на това Комисията изрази съмнения дали предложението за изменение ще продължи да гарантира съвместимостта на помощта.
                  
               
            Съмнения относно ценовото поведение на ING Direct Italia
         
         
                     (37)
                  
                  
                     Комисията реши да проучи ценовото поведение на ING Direct в Италия. Ако твърденията на Mediobanca за ценовото поведение на ING Direct се потвърдят, това би породило съмнения дали ING е спазило ангажимента, на който се основава решението за оздравяване, а именно да се въздържа от разширяване на своите бизнес дейности, което не би предприело, ако не бе бенефициер на мярката за рекапитализация. Проучването на Комисията също така включва въпроса дали съответният пазар за оценка на ценовата стратегия на ING Direct е общият пазар за спестовни и ипотечни продукти или по-специализираният пазар за спестявания и ипотеки чрез използване на интернет.
                  
               IV.   МНЕНИЯ НА ТРЕТИ СТРАНИ
         
         
                     (38)
                  
                  
                     Комисията получи мнения от следните трети страни:
                  
               
            Мнение на ING
         
         
                     (39)
                  
                  
                     Според ING ангажиментът за повторно уведомление, съдържащ се в решението за оздравяване, просто позволява на Комисията да оцени дали има вероятност ING да изплаща възнаграждение в размер на поне 10 % годишно.
                  
               
                     (40)
                  
                  
                     На 21 декември 2009 г. ING погаси 500 милиона ценни книжа CT1 (с номинална стойност 5 млрд. EUR) с възвръщаемост 15 % за Нидерландия. Освен това на 13 май 2011 г. ING погаси още 200 милиона ценни книжа CT1 (с номинална стойност 2 млрд. EUR) с възвръщаемост 19,5 % за Нидерландия, което означава обща възвръщаемост за Нидерландия за изплатените 7 млрд. EUR в размер на 17 % годишно. Това според ING разсейва съмненията дали държавата ще получава обща възвръщаемост в размер на поне 10 % годишно.
                  
               
                     (41)
                  
                  
                     Според ING в решението за оздравяване не са (и не могат) да се вземат предвид развитията през следващите няколко години (кризата с държавния дълг). В решението за преструктуриране от 2012 г. Комисията прие плана за преструктуриране на ING, в който бе посочено, че ING очаква да е в състояние да извършва изплащане на дивиденти по обикновени акции едва от 2013 г. нататък. Поради това няма причина да се приеме, че ING ще изплаща дивиденти в периода между 2008 и 2013 г. В отговор на решението за откриване на процедурата ING заявява, че неговата политика по отношение на дивидентите не е опортюнистична. Въпреки че ING декларира приходи през 2010 и 2011 г., то трябваше да ги запази, за да достигне необходимите капиталови равнища с цел да изпълни новите изисквания по „Базел III“ (23).
                  
               
                     (42)
                  
                  
                     ING изтъква, че сценарият „Ван Гог“ представлява разширена възможност за постигане на целта на Комисията да се създаде жизнеспособно и конкурентно дружество, което е самостоятелно и отделено от бизнеса на ING.
                  
               
                     (43)
                  
                  
                     Съгласно сценария „Ван Гог“ NN Bank ще получи достъп до повече клиенти и ще функционира под много по-силна марка за услуги на дребно в сравнение с предвиденото по ангажимента WUB. Освен това сценарият „Ван Гог“ включва по-дългосрочно портфейлно финансиране от предвиденото в ангажимента WUB, в резултат на което се създава банка, която има конкурентно предимство на сегашните пазари поради факта, че няма стари заеми и поради своите разнообразни възможности за финансиране. Чрез обединяването си с WUB, NN Bank ще се намира в добра позиция за растеж при сегашните трудни условия на пазара.
                  
               
                     (44)
                  
                  
                     До обявяването на IPO за ING Insurance Europe, ING Insurance Europe и WUB ще продължат да бъдат функционално отделени от останалата част на ING, за да се гарантира тяхната независимост. Освен това ING предложи допълнителни мерки за разделяне на дейностите, така че допълнително да гарантира независимостта на интегрирания стопански субект, който ще се получи от WUB и новосъздадената NN Bank. По този начин според ING сценарият „Ван Гог“ постига и дори надхвърля целите на Комисията.
                  
               
                     (45)
                  
                  
                     ING изтъква, че няма доказателства, че ING Direct Italia е нарушило забраната за заемане на лидерска позиция по отношение на цените. Жалбата на Mediobanca във връзка със спазването на забраната за заемане на лидерска позиция по отношение на цените от страна на ING Direct Italia е неоснователна. Mediobanca е посочила само един конкретен случай (от септември 2011 г.), който обаче е фактологично погрешен, тъй като Banca Sistema е предлагала по-добър лихвен процент от този на ING. По-специално Banca Sistema вече е предлагала лихвен процент в размер на 4,25 % към 30 август 2011 г., което се доказва от информацията, предоставена на Комисията на 13 юни 2012 г.
                  
               
                     (46)
                  
                  
                     Според ING съмненията на Комисията дали ING би постигнало своя пазарен дял без помощта са неоснователни. ING демонстрира, че неговият пазарен дял в Италия не се е увеличил след получаването на помощта. Във всеки случай помощта, която ING е получило, не е била свързана с ING Direct Europe (включително ING Direct Italia).
                  
               
                     (47)
                  
                  
                     ING твърди, че не е следвало високорискова стратегия. Загубите, които ING е записало по своите инвестиции, както и провизиите за загуби по заеми („LLP“), които е направило, са вследствие на кризата и специфични мерки за отстраняване на риска, които ING е предприело, за да се предпази от въздействието на кризата.
                  
               
                     (48)
                  
                  
                     ING твърди, че Комисията, контролиращото доверено лице и ING са се договорили, че критерият за сравнение във връзка със забраната за заемане на лидерска позиция по отношение на цените е целият „онлайн“ и „офлайн“ пазар и чрез него се обхващат малки и големи конкуренти. Освен това ING е на мнение, че няма причина да се прави разграничение между „онлайн“ и „офлайн“ пазар за финансови продукти, тъй като вече няма банки, които да работят изцяло „онлайн“ и „офлайн“.
                  
               
            Мнение на De Nederlandsche Bank NV
         
         
                     (49)
                  
                  
                     De Nederlandsche Bank NV („DNB“) е пруденциалният надзорник на финансовите институции в Нидерландия и в това си качество желае да изрази мнение по следните въпроси:
                     
                                 —
                              
                              
                                 адекватността на възнаграждението за мярката за рекапитализация и решението на ING да не изплаща дивидент за три последователни години;
                              
                           
                                 —
                              
                              
                                 замяната на продажбата на WUB със сценария „Ван Гог“.
                              
                           
               
                     (50)
                  
                  
                     Що се отнася до въпроса за възнаграждението, DNB заявява, че по нейно мнение ING не е било в състояние да изплаща дивиденти на своите акционери. В тази връзка DNB обяснява, че ceteris paribus (24), изплащането на дивиденти намалява капитала на институцията и поради това трябва да се анализира от пруденциална гледна точка. По-нататък DNB обяснява, че нейните пруденциални оценки са прогнозни и поради това не отчитат например промяна на регулаторните изисквания. DNB се позовава конкретно на въвеждането на „Базел III“, с което капиталовите изисквания за банките ще се увеличат значително. Според DNB „най-важният начин за растеж при тези нови изисквания е като се запазват печалбите с цел реинвестиране“. DNB посочва, че през 2010 и 2011 г. ING и DNB са били в постоянен диалог, в който ING е направило опит да увеличи до максимум изплащането на държавната помощ в рамките на ограничението, така че капиталовата позиция трябва да остане приемлива от пруденциална гледна точка. В резултат на това капиталовата позиция на ING не е позволявала да се изплащат дивиденти или да се извършват други дейности, които допълнително намаляват позицията на ING по отношение на основния капитал.
                  
               
                     (51)
                  
                  
                     DNB също така коментира жизнеспособността на сценария „Ван Гог“. DNB заявява, че когато WUB се разглежда самостоятелно, по-голямата част от неговия бизнес е насочена към активи (заеми), а не към пасиви (спестявания). Поради това за бизнес модела на WUB, насочен към активите, е присъщо винаги да има определен недостиг на финансиране при услугите на дребно. Като се отчетат трудностите при привличане на достатъчно финансиране на едро в настоящия икономически климат, за WUB е от решаващо значение да намери силно дружество майка, което може да предостави финансиране в значителен размер, за да гарантира жизнеспособността на WUB. Предвид недостига на финансиране на WUB, DNB счита, че е разбираемо, че ING не е могло да намери купувач за WUB, който да има желание и възможност да предостави финансиране в размера, от който се нуждае WUB.
                  
               
                     (52)
                  
                  
                     От гледна точка на DNB основното предимство на сценария „Ван Гог“ в сравнение с ангажимента WUB е, че базата на активите на WUB, която ще бъде прехвърлена по сценария „Ван Гог“, е по-малка от тази по ангажимента WUB. Изисква се по-малко финансиране, за да се покрият тези активи, което прави сценария „Ван Гог“ по-жизнеспособно предложение. DNB заключава, че не би приело придобиването от NN Bank на по-голяма насочена към активи операция, но размерът на дружеството, който се предполага в сценария „Ван Гог“, е приемливо решение от пруденциална гледна точка.
                  
               
            Мнение на Nationale Nederlanden (25)
         
         
                     (53)
                  
                  
                     Nationale Nederlanden коментира жизнеспособността и конкурентната мощ на NN Bank съгласно сценария „Ван Гог“. Nationale Nederlanden твърди, че не храни съмнения относно жизнеспособността на NN Bank и изтъква довода, че обединяването на NN Bank и WUB ще доведе до по-голяма конкурентна мощ от тази на всяко от дружествата, разглеждани самостоятелно. В тази връзка Nationale Nederlanden посочва по-балансирания и разнообразен бизнес модел на NN Bank, по-силния счетоводен баланс, който следва да осигури по-стабилен достъп до финансиране (ключов фактор за успешно конкуриране), достъп до 2,5 млн. клиенти, по-широкообхватен модел на дистрибуция и увеличена осведоменост за марката.
                  
               
                     (54)
                  
                  
                     Nationale Nederlanden счита, че банка без физическа мрежа от клонове е по-привлекателна от банка с оперативни разходи за наследена мрежа от клонове. Що се отнася до текущите банкови сметки, дружеството счита, че предлагането на текущи сметки би представлявало за NN Bank по-скоро стратегическа тежест, отколкото конкурентно предимство.
                  
               
                     (55)
                  
                  
                     Nationale Nederlanden заключава, че сценарият „Ван Гог“ ще увеличи възможностите и мащаба в банковите дейности на дребно по-бързо отколкото това може да се постигне самостоятелно от NN Bank.
                  
               
            Мнение на работническия съвет на WUB
         
         
                     (56)
                  
                  
                     Работническият съвет на WUB коментира сценария „Ван Гог“ и посочва, че действително трябва да се гарантира, че новата банка ще бъде жизнеспособна в дългосрочен план. Работническият съвет изтъква няколко примера в какви насоки новата банка ще трябва да разработи динамична политика за тази цел (иновации на продукти в очакване на новата правителствена политика по отношение на ипотеките, нови развития във връзка с посредниците, нови канали за дистрибуция и информационни технологии).
                  
               
                     (57)
                  
                  
                     Работническият съвет настоява, че бързо решение от страна на Комисията ще бъде в интерес на служителите на WUB.
                  
               
            Мнение на WUB
         
         
                     (58)
                  
                  
                     Изпълнителният съвет на WUB коментира жизнеспособността и конкурентната мощ на новата NN Bank след интегрирането на WUB. Изпълнителният съвет счита, че компанията е жизнеспособна и конкурентна поради редица причини.
                  
               
                     (59)
                  
                  
                     Първо, според Изпълнителния съвет малка банка като NN Bank се нуждае от силно дружество майка като Nationale Nederlanden, което подобрява например достъпа до пазарите на едро.
                  
               
                     (60)
                  
                  
                     Второ, Изпълнителният съвет счита, че нидерландският пазар на ипотеки представлява предизвикателство и че основният канал за дистрибуция (независими посредници) търпи съществени промени. Новата NN Bank ще бъде в състояние да осъществи стратегия за многостранна дистрибуция (например посредством собствена мрежа от агенти и пряка дистрибуция).
                  
               
                     (61)
                  
                  
                     Трето, Изпълнителният съвет също така вижда добавена стойност във факта, че Nationale Nederlanden се ползва със стабилно име и репутация на пазара.
                  
               
                     (62)
                  
                  
                     На последно място Изпълнителният съвет също така счита, че сценарият „Ван Гог“ ще позволи на NN Bank да насочи ресурси към една организация и една марка. По този начин се подобрява ефективността на организацията и се увеличава конкурентното въздействие.
                  
               
                     (63)
                  
                  
                     Като заключителна забележка Изпълнителният съвет също така посочва, че сценарият „Ван Гог“ понастоящем е единствената достъпна и осъществима възможност за продажба.
                  
               
                     (64)
                  
                  
                     В отделно писмо независимите надзорни директори на WUB изразиха своята подкрепа за позицията на Изпълнителния съвет, като изрично заявиха, че подкрепят писмото на последния.
                  
               
            Мнение на Vereniging Eigen Huis
         
         
                     (65)
                  
                  
                     Vereniging Eigen Huis, нидерландско сдружение на собственици на жилища, която представлява над 700 000 нидерландски притежатели на ипотеки, представи документален филм, озаглавен „Uw hypotheek als melkkoe“ [„Вашата ипотека като дойна крава“], в който се обсъжда нидерландският пазар на ипотеки (въпроси като нарастващите цени на ипотеките в Нидерландия, променящата се конкурентна обстановка в Нидерландия и забраните за заемане на лидерска позиция по отношение на цените). Сдружението посочва, че тази информация е от значение за третата оценка (т.е. ценовото поведение на ING Direct Italia).
                  
               
            Отговор на Нидерландия на мненията на трети страни
         
         
                     (66)
                  
                  
                     Нидерландия отчита факта, че трети страни са представили мнения относно въпросите, свързани със жизнеспособността на WUB и сценария „Ван Гог“. Всички изразили мнение страни подкрепят сценария „Ван Гог“ като приемлива алтернатива на първоначалния ангажимент WUB. Освен това Нидерландия отчита забележката на DNB, че сценарият „Ван Гог“ е приемливо решение от пруденциална гледна точка.
                  
               
                     (67)
                  
                  
                     След като се запозна с всички мнения, Нидерландия остава уверена, че сценарият „Ван Гог“ ще доведе до жизнеспособен и конкурентен нов участник на нидерландския пазар за услуги на дребно. Нидерландия също така отчита съображенията, свързани с отрицателното въздействие на периода на несигурност, например върху служители и други заинтересовани страни. Нидерландия се надява, че решение за изменение на плана за преструктуриране на ING ще доведе до нужната увереност за WUB и неговите служители. На последно място, що се отнася до мнението на Vereniging Eigen Huis, Нидерландия изтъква, че документалният филм е свързан с нидерландския пазар на ипотеки и предлага по този въпрос да се обърне към нидерландския орган за защита на конкуренцията. Нидерландия отбелязва, че третият въпрос, който трябва да бъде оценен от Комисията, е свързан с жалбите на Mediobanca във връзка със спазването на забраната за заемане на лидерска позиция по отношение на цените от страна на ING Direct в Италия.
                  
               V.   ПОЗИЦИЯТА НА НИДЕРЛАНДИЯ
         
         5.1   ИКОНОМИЧЕСКИ РАЗВИТИЯ, КОИТО ЗАСЯГАТ ING ПРИ ИЗПЪЛНЕНИЕ НА ПЛАНА ЗА ПРЕСТРУКТУРИРАНЕ ОТ 22 ОКТОМВРИ 2009 Г.
         
                     (68)
                  
                  
                     Според Нидерландия настоящата криза в Европа не е била предвидена към момента, в който ING е представило своя план за преструктуриране от 22 октомври 2009 г., и въздействието не е било ясно отразено във финансовите прогнози, представени към този момент.
                  
               
                     (69)
                  
                  
                     Въпреки трудната обстановка ING Bank е продължила да постига добри финансови резултати. През 2011 г. ING Bank участва в стрес тестове, които обхващат целия ЕС (през юли и октомври), извършени от Европейския банков орган („ЕБО“) (26). ЕБО предложи нова цел за основен капитал от първи ред в размер на 9,0 %, считано от юни 2012 г., и ING бе в състояние да изпълни тези цели. Що се отнася до застрахователния бизнес, ING също така предприе значителни мерки за подобряване на резултатите, увеличаване на хеджирането и подготвяне на своите застрахователни дружества да станат самостоятелни дружества в бъдеще.
                  
               
                     (70)
                  
                  
                     Освен това финансовата и ликвидната позиция на ING остават стабилни. Например ING не е използвало дългосрочните операции по рефинансиране, предоставени на разположение от Европейската централна банка (ЕЦБ) през декември 2011 г. или март 2012 г.
                  
               
                     (71)
                  
                  
                     В резултат на кризата с държавния дълг ING бе изправено например пред значителни загуби по своя портфейл от облигации на гръцкото правителство, които трябваше да бъдат обезценени с почти 80 % в резултат на участието на гръцкия частен сектор. Тази обезценка доведе до кумулативна загуба за ING в размер на приблизително 1 млрд. EUR.
                  
               5.2   НОВО ПРЕДЛОЖЕНИЕ ОТ НИДЕРЛАНДИЯ
         
                     (72)
                  
                  
                     На 31 октомври 2012 г. Нидерландия представи на Комисията ново предложение, съдържащо редица изменения на плана за преструктуриране от 22 октомври 2009 г., чиято цел бе да се решат въпросите, повдигнати в решението за откриване на процедурата, и да се поеме ангажимент за нови крайни срокове за продажбата на ING Insurance, придружени от удължаване на периода на преструктуриране.
                  
               
            Ангажиментът NN Bank заменя ангажимента WUB
         
         
                     (73)
                  
                  
                     Новото предложение на Нидерландия по отношение на продажбата на NN Bank се основава на предложението, описано в съображения (39)—(78) от решението за откриване на процедурата. Съгласно новото предложение интегрираната NN Bank следва да запази около 3 млрд. EUR ипотеки (27) и свързано с тях финансиране в своите счетоводни книги, а ING ще запази ипотечен портфейл в размер на 34 млрд. EUR, който ще се обслужва отчасти от NN Bank.
                  
               
            Структура и продуктова гама
         
         
                     (74)
                  
                  
                     Нидерландия подновява своя ангажимент, съгласно който ING трябва да учреди ново дружество за продажба в тази държава членка (наричано по-долу „дружеството за продажба“), което ще бъде създадено от настоящия бизнес на ING за банкиране на дребно в Нидерландия. Новото дружество трябва да бъде жизнеспособно и конкурентоспособно, да е самостоятелно и да е отделено от запазения от ING бизнес. Това ново дружество ще се състои от някои части от бизнеса на вече създаденото WUB и настоящите (ограничени) дейности на създадения наскоро банков отдел на Nationale Nederlanden (NN Bank).
                  
               
                     (75)
                  
                  
                     Дружеството за продажба ще бъде поставено под шапката на ING Insurance/Investment Management (IM) Europe, което е поело дългосрочен стратегически ангажимент на нидерландския пазар на дребно, и ще функционира под марката „Nationale Nederlanden“ (като „NN Bank“) със свои собствени възможности за финансиране и с широка дистрибуторска мрежа. В резултат на това NN Bank ще бъде продадена като част от ING Insurance Europe не по-късно от 31 декември 2015 г. Тази продажба вероятно ще бъде извършена посредством IPO.
                  
               
                     (76)
                  
                  
                     NN Bank ще предлага широка и съгласувана продуктова линия с ипотеки, спестявания, банкови анюитети, инвестиции и потребителски кредити в съчетание с основните продукти за застраховане на дребно на Nationale Nederlanden (които включват само продукти за животозастраховане, продукти за имуществено застраховане и застраховка за злополука). NN Bank ще достига до клиентите чрез интегриран модел на дистрибуция с множество канали, ще наема независими финансови консултанти и ще разработи собствена мрежа от агенти с общонационално покритие за консултации по сложни финансови ситуации и продукти и също така ще разширява своята дейност чрез интернет и телефонни центрове за продажби и обслужване на клиенти. Тези канали за дистрибуция общо осигуряват достъп до над 2,5 млн. клиенти на Nationale Nederlanden.
                  
               
                     (77)
                  
                  
                     Прогнозният счетоводен баланс на NN Bank в съответствие с бизнес плана за NN Bank, представен на 11 юли 2012 г., е следният:
                     
                        Фигура 1
                     
                     
                        Бизнес план на NN Bank (в млн. EUR)
                     
                     
                                 
                                    Активи
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Ипотеки
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Потребителско кредитиране
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Парични средства и парични еквиваленти
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Собствен капитал
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Пасиви
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    Депозити на клиенти
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Спестовни депозити
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Корпоративни спестявания/levensloop
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Банкови анюитети — ипотеки
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Банкови анюитети — Lijfrente
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Финансиране на едро
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Финансиране от ING Bank
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Капиталови пазари
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Претеглени спрямо риска активи
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    Коефициент на капитала от първи ред
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
               
            Възвръщаемост на собствения капитал
         
         
                     (78)
                  
                  
                     Описаният във „Ван Гог“ нов икономически сценарий, включително допълнителните ангажименти, е с прогнозна възвръщаемост на собствения капитал („RoE“) в размер на около [7—12] % след пет години и нараства до около [9—15] % в дългосрочен план.
                  
               
            Производствена цел за ключови продукти
         
         —   Ипотеки
         
                     (79)
                  
                  
                     По отношение на ипотеките NN Bank ще реализира средногодишно ново производство (включително подновяване от притежавания от ING Bank (с марка NN) портфейл) в размер на поне [1,5—6] млрд. EUR годишно и [2—9] % от общото производство на ипотеки на нидерландския пазар с максимум от [2—8] млрд. EUR годишно за периода от 2013 (28) до 2015 г. Ако тези критерии не бъдат изпълнени, ING се ангажира да извърши следните действия:
                     
                                 —
                              
                              
                                 да прехвърли индивидуални отношения с клиенти чрез прехвърляне на ипотеки към NN Bank (въз основа на индивидуални оферти на клиенти, които са сключили ипотечни договори с ING Bank (29), (30); и
                              
                           
                                 —
                              
                              
                                 да прехвърли собствеността върху тези ипотеки без допълнителна такса за клиента или такса за NN Bank; и
                              
                           
                                 —
                              
                              
                                 да позволи на NN Bank да използва каналите за дистрибуция на ING Bank, за да предлага ипотеки от NN Bank на клиенти на ING Bank с оглед постигане на целите.
                              
                           
               —   Потребителски кредити
         
                     (80)
                  
                  
                     По отношение на потребителските кредити NN Bank ще реализира годишно ново производство в размер на поне [10—100] млн. EUR и поне [0,5—4] % от общото производство на потребителските кредити на нидерландския пазар до 31 декември 2013 г. (31) NN Bank ще реализира годишно ново производство в размер на поне [40—140] млн. EUR годишно и поне [0,5—6] % от общото производство на потребителски кредити на нидерландския пазар, измерено към 31 декември 2015 г. с максимум от [100—200] млн. EUR. Ако тези критерии не бъдат изпълнени, ING се ангажира да извърши следните действия:
                     
                                 —
                              
                              
                                 да прехвърли индивидуални отношения с клиенти чрез прехвърляне на портфейл с потребителски кредити на ING Bank Netherlands (32) към NN Bank (33); и
                              
                           
                                 —
                              
                              
                                 да прехвърли собствеността върху тези потребителски кредити без допълнителна такса за клиента или такса за NN Bank.
                              
                           
               —   Платежен инструмент
         
                     (81)
                  
                  
                     ING се ангажира да включи платежен инструмент към NN Bank под формата на кредитна карта с марката NN, като разходите за клиенти са не по-високи от разходите за дебитна карта. Що се отнася до картодържателите на кредитни карти с марката NN, ING ще осигури безплатен достъп до своите банкомати („ATM“) за период от три години след издаването на кредитната карта и най-късно до 31 декември 2015 г.
                  
               
                     (82)
                  
                  
                     ING ще изпрати писма с маркетингова цел във връзка с NN Bank на 350 000 свои клиенти в съответствие с нидерландското законодателство за неприкосновеност на личния живот. ING ще има възможност да обясни на своите клиенти, че изпращането на тези писма се прави с цел спазване от ING на правилата на ЕС за държавна помощ.
                  
               
            Свързана забрана
         
         
                     (83)
                  
                  
                     ING се ангажира, че годишното производство на ипотеки на ING Bank (с изключение на случаите на подновяване) няма да е по-голямо от [2—4] пъти от новото производство на NN Bank. Новото производство на ING за тримесечие не може да надвишава повече от [2,5—5] пъти новото производство на NN Bank в същото тримесечие и повече от [2,25—4,5] пъти новото производство на NN Bank за половин година. Ако новото производство на NN Bank за година надхвърля [2—8] млрд. EUR, няма ограничения върху новото производство на ING Bank (което означава, че ако за един семестър (полугодие) новото производство на NN Bank надхвърли [1—4] млрд. EUR, ING няма да бъде ограничено по отношение на обема на своето ново производство за следващия семестър).
                  
               
                     (84)
                  
                  
                     Съотношението от [2—4] пъти между новото производство на ING без случаите на подновяване и новото производство на NN Bank се основава на посочените във фиг. 2 стойности, които бяха представени от Нидерландия. От януари 2011 г. до юни 2012 г. — периодът, за който Нидерландия предостави данни, средногодишното производство е било [5—15] млрд. EUR; посоченото съотношение се получава, когато това производство се раздели на [1,5—6] млрд. EUR годишно (т.е. минималното производство на NN Bank, за което ING е поело ангажимент).
                     
                        Фигура 2
                     
                     
                        Ново производство на ипотеки от ING за 2011 г. и първата половина на 2012 г.
                     
                     Ипотеки в Нидерландия: ново производство и подновяване на ипотеки (с изключение на ипотеки на WUB)
                     
                        
                     
                                 СУМИ x 1 EUR мин
                              
                              
                                 Jan-11
                              
                              
                                 feb-11
                              
                              
                                 Mar-11
                              
                              
                                 Apr-11
                              
                              
                                 May-11
                              
                              
                                 Jun-11
                              
                              
                                 Jul-11
                              
                              
                                 Aug-11
                              
                              
                                 Sep-11
                              
                           
                                 Ново производство
                              
                              
                                 878 
                              
                              
                                 835 
                              
                              
                                 1 020 
                              
                              
                                 856 
                              
                              
                                 921 
                              
                              
                                 888 
                              
                              
                                 762 
                              
                              
                                 679 
                              
                              
                                 549 
                              
                           
                                 Подновяване на ипотеки
                              
                              
                                 [500-1 000 ]
                              
                              
                                 [300-800]
                              
                              
                                 [300-800]
                              
                              
                                 [500-1 000 ]
                              
                              
                                 [500-1 000 ]
                              
                              
                                 [500-1 000 ]
                              
                              
                                 [600-1 100 ]
                              
                              
                                 [600-1 200 ]
                              
                              
                                 [600-1 200 ]
                              
                           
                                  
                              
                              
                                 Oct-11
                              
                              
                                 Nov-11
                              
                              
                                 Dec-11
                              
                              
                                 Jan-11
                              
                              
                                 Feb-12
                              
                              
                                 Mar-12
                              
                              
                                 Apr-12
                              
                              
                                 May-12
                              
                              
                                 Jun-12
                              
                           
                                 Ново производство
                              
                              
                                 485 
                              
                              
                                 369 
                              
                              
                                 466 
                              
                              
                                 403 
                              
                              
                                 421 
                              
                              
                                 624 
                              
                              
                                 627 
                              
                              
                                 571 
                              
                              
                                 547 
                              
                           
                                 Подновяване на ипотеки
                              
                              
                                 [600-1 200 ]
                              
                              
                                 [500-1 000 ]
                              
                              
                                 [600-1 200 ]
                              
                              
                                 [600-1 200 ]
                              
                              
                                 [500-1 000 ]
                              
                              
                                 [400-900]
                              
                              
                                 [600-1 200 ]
                              
                              
                                 [600-1 200 ]
                              
                              
                                 [600-1 200 ]
                              
                           
               
                     (85)
                  
                  
                     NN Bank трябва ежемесечно да представя на ING данни за новото производство (нови предложения, приети предложения) и прогнози без неоснователно забавяне. Спазването на горната граница ще се измерва въз основа на производствените резултати, публикувани от нидерландския Kadaster. (34)
                     
                  
               
                     (86)
                  
                  
                     Описаното в съображение (85) ограничение се прилага от 1 януари 2013 г. до 31 декември 2015 г. В преходния период до стартирането на NN Bank ING се ангажира за максимално ново годишно производство (с изключение на случаи на подновяване) в размер на [1,5—6] млрд. EUR, умножено по [2—4], ( [3—24] млрд. EUR). ING ще докладва за напредъка всяко тримесечие.
                  
               
            Ангажимент за финансиране със собствени средства
         
         
                     (87)
                  
                  
                     NN Bank ще се финансира изцяло със собствени средства от дейности по спестявания на дребно и излишък от финансови средства от застрахователния бизнес, при необходимост допълнени от външно финансиране. Nationale Nederlanden разполага с достъп до финансиране и капитал, което позволява растеж и производство на ипотеки, а при настоящите условия на пазара това представлява конкурентно предимство.
                  
               
                     (88)
                  
                  
                     NN Bank трябва да финансира със собствени средства своя счетоводен баланс. Профилът на финансиране на NN Bank ще бъде в съответствие с прогнозите в счетоводния баланс, както се предлага в икономическия сценарий. ING няма да увеличава своето финансиране на NN Bank в абсолютни суми над сумите в бизнес плана на NN Bank за всяка година и максималното финансиране, предоставено от ING през 2015 г., ще възлиза на 2,7 млрд. EUR.
                  
               
                     (89)
                  
                  
                     Финансирането, предоставено от ING в края на 2015 г. (в максимален размер 2,7 млрд. EUR), трябва да бъде под формата на търгуеми ценни книжа, като ING може да купува на пазарни цени необезпечени или обезпечени дългови облигации, например обезпечени облигации или ценни книжа, обезпечени с жилищни ипотеки („RMBS“). Облигациите също така могат да се закупуват от инвеститори, различни от ING. 100 % от дълговите облигации следва да имат срок на погасяване при издаването им пет или повече години, 66 % от тях следва да имат срок на погасяване, равен на или по-дълъг от седем години, и 33 % — срок на погасяване, равен на или по-дълъг от десет години. Ценообразуването, основано на принципа на сделката между несвързани лица, ще се определя или от ценообразуването на самите ценни книжа, или — ако ING е единственият купувач на ценните книжа — от цените на други съпоставими участници на вторичния пазар, предложени от контролиращото доверено лице.
                  
               
                     (90)
                  
                  
                     Обемът на финансирането на NN Bank (общо депозити и финансиране на едро) (35) ще бъде в размер на поне 75 % през първата година, 80 % през втората година и 85 % през третата година (с максимално финансиране на едро в размер на [1—4] млрд. EUR) спрямо прогнозите в базовия сценарий.
                  
               
                     (91)
                  
                  
                     Ако поради съществени промени в регулаторната среда и/или условията на пазара действителното финансиране е под тези граници, в резултат на което прогнозите за счетоводния баланс трябва да се актуализират, ING ще докладва този факт на контролиращото доверено лице и на Комисията. Контролиращото доверено лице в консултация с Комисията ще предложи мерки, които следва да се предприемат с цел запазване на жизнеспособността на NN Bank и които се одобряват от Комисията.
                  
               
                     (92)
                  
                  
                     Равнището на финансиране на ING ще се подлага на преглед ежегодно, считано от стартирането на NN Bank, т.e. от момента, в който описаната структура на NN Bank започне да функционира, до 31 декември 2015 г.
                  
               
                     (93)
                  
                  
                     Ако прогнозите за финансиране на бизнес плана на NN Bank не са изпълнени в края на всяка година, ING ще предприеме следните корективни мерки, описани в съображения (94)—(96).
                  
               
                     (94)
                  
                  
                     След първата година ING ще изпрати писма с маркетингова цел във връзка с NN Bank на допълнителни 50 000 клиенти на ING, ако действителното финансиране е под 80 %, и на допълнителни 100 000 клиенти на ING, ако действителното финансиране е под 75 % от прогнозата за първата година в базовия сценарий. След втората година ING ще изпрати писма с маркетингова цел във връзка с NN Bank на допълнителни 100 000 клиенти на ING, ако действителното финансиране е под 85 %, и на допълнителни 150 000 клиенти на ING, ако действителното финансиране е под 80 % от прогнозата за втората година в базовия сценарий. Писмата с маркетингова цел ще бъдат изпратени в съответствие с нидерландското законодателство за неприкосновеност на личния живот. ING ще има възможност да обясни на своите клиенти, че изпращането на тези писма се прави с цел спазване от ING на правилата на ЕС за държавна помощ.
                  
               
                     (95)
                  
                  
                     След първата година ING ще осигури допълнителен бюджет за маркетинг на NN Bank в размер на 1 млн. EUR, ако действителното финансиране е под 80 %, и 2 млн. EUR, ако действителното финансиране е под 75 % от прогнозата за първата година в базовия сценарий. След втората година ING ще осигури допълнителен бюджет за маркетинг на NN Bank в размер на 2 млн. EUR, ако действителното финансиране е под 85 %, и 4 млн. EUR, ако действителното финансиране е под 80 % от прогнозата за втората година в базовия сценарий. След третата година ING ще осигури допълнителен бюджет за маркетинг на NN Bank в размер на 5 млн. EUR, ако действителното финансиране е под 85 %, и 6 млн. EUR, ако действителното финансиране е под 80 % от прогнозата за третата година в базовия сценарий. NN Bank ще използва този бюджет за маркетинг във връзка с нови директни продажби (36).
                  
               
                     (96)
                  
                  
                     Ако действителното финансиране за 2015 г. е под 85 % от прогнозата за 2015 г. в базовия сценарий, в допълнение към корективните мерки, описани в съображения (94)—(95), ING ще предостави двугодишно удължаване на безплатния достъп до банкомати на ING за картодържатели на кредитни карти с марката NN (до 31 декември 2017 г.).
                  
               
                     (97)
                  
                  
                     Комисията ще оцени ангажиментите, описани в съображения (73)—(96), при продажба на над 50 % от ING Insurance Europe или, според случая, на NN Bank, или до 31 декември 2015 г., в зависимост от това кое събитие е настъпило по-рано. Ангажиментите ще приключат на датата на продажбата на над 50 % от ING Insurance Europe или, според случая, на NN Bank, освен ако е посочено друго.
                  
               
                     (98)
                  
                  
                     Създаването на NN Bank ще бъде осъществено под надзора на назначеното понастоящем контролиращо доверено лице. ING ще отдели NN Bank до момента на продажбата на над 50 % от ING Insurance Europe, като това следва да се наблюдава от контролиращото доверено лице. За изпълнението на мерките за разделяне на дейностите водещият принцип при проектирането ще гласи, че това ще позволи на NN Bank и NN Insurance да осъществяват по адекватен начин интегрирана търговска стратегия между застраховките на дребно и банковите продукти и услугите на дребно.
                  
               
                     (99)
                  
                  
                     ING ще се въздържа за междинен период от и до 12 месеца след продажбата на NN Bank (продажба на над 50 % от ING Insurance Europe и NN Bank) активно да предлага на клиенти на NN Bank продукти, които NN Bank предоставя на тези клиенти към датата на приемане на настоящото решение.
                  
               
            Капитализация
         
         
                     (100)
                  
                  
                     С изпълнението на бизнес плана на NN Bank част от съществуващия ипотечен портфейл на WUB ще бъде запазена от ING. Счетоводният баланс на NN Bank ще бъде скромен в началото, така че да се осигури адекватно съгласуване на активи и пасиви и бързо разрастване до пазарен участник със среден размер. Капитализацията на NN Bank ще бъде достатъчна за изпълнението на нейния дългосрочен план за растеж: ING ще прехвърли икономическите облаги от запазения от ING портфейл (350 млн. EUR въз основа на нетната настояща стойност на (икономическите) облаги от този портфейл) като предварително вливане на капитали и ще осигури допълнителни капитали (до 120 млн. EUR), ако и когато възникне необходимост, но най-късно точно преди продажбата (ако коефициентът на ливъридж по „Базел III“ стане задължителен и когато NN Bank се нуждае от капитал, за да изпълни своя бизнес план). Това планирано развитие в капитализацията на NN Bank ще гарантира растеж до около 2016 г., след което NN Bank ще бъде в състояние да финансира със собствени средства своя растеж. Накратко, ING ще поеме всички разноски и рискове във връзка със запазения ипотечен портфейл (до неговия падеж) и ще прехвърли печалбите на NN Bank.
                  
               
                     (101)
                  
                  
                     ING се ангажира, че минималното целево ниво на капитал от първи ред на NN Bank ще бъде 12 % (което е много над регулаторното минимално изискване) най-рано на 31 декември 2015 г. или при продажбата на над 50 % от ING Insurance /IM Europe или, според случая, на NN Bank.
                  
               
            Ангажимент за продажба
         
         
                     (102)
                  
                  
                     ING продължава да намалява своя счетоводен баланс с приблизително 45 % в сравнение с резултатите за третото тримесечие на 2008 г. чрез продажби (37) или други мерки, насочени към намаляване на размера на счетоводния баланс (например намаляване на портфейлите) (38) до 31 декември 2015 г. Намаляването на счетоводния баланс, за което е поет ангажимент, се основава на данни от третото тримесечие на 2008 г. и в него не се отчита евентуалното въздействие от органичен растеж, промени на обменните курсове, промени на лихвените проценти или допълнителни увеличения поради потенциални нови регулаторни изисквания, например ако от банките бъде изискано да поддържат значително по-големи ликвидни буфери поради нови разпоредби за целия Съюз.
                  
               
                     (103)
                  
                  
                     ING няма да подлежи на ограничение на органичния растеж (т.е. растеж, който не е свързан с придобивания) на счетоводния баланс на своите предприятия. ING продължава да следва обща политика, съгласно която използва ръста си във финансови средства, поверени от клиенти, главно за увеличаване на кредитите за реалната икономика (дружества и клиенти) и продължава да намалява своята експозиция на класове от активи с по-висок риск в рамките на обезпечени с търговски ипотеки ценни книжа и RMBS. Дружеството няма да предприема нови инициативи, които увеличават пряката експозиция на риск на неговото недвижимо имущество (39), в съответствие с общата политика на ING за отстраняване на риска.
                  
               
                     (104)
                  
                  
                     ING се ангажира да продаде над 50 % от дейностите на ING Insurance Asia преди 31 декември 2013 г., над 50 % от дейностите на ING Insurance US преди 31 декември 2014 г. и над 50 % от дейностите на ING Insurance Europe преди 31 декември 2015 г. (40), в допълнение към субектите/бизнес дейностите, които вече са продадени от ING, предмет на ликвидационно управление или приключени, и които са посочени в съображение (77) от решението за преструктуриране от 2012 г. и най-новия двугодишен доклад за напредъка (41). Освен това по отношение на своя застрахователен бизнес в САЩ ING се ангажира да продаде поне 25 % от него преди 31 декември 2013 г. (42)
                     
                  
               
                     (105)
                  
                  
                     Счита се, че освобождаването от контрол върху повече от 50 % от дяла на ING (измерен в акции) в дадено предприятие отговаря на изискването за продажба. В такъв случай ING ще изгуби своето мнозинство в борда и ще деконсолидира бизнеса (в съответствие със счетоводните правила на Международните стандарти за финансово отчитане). ING ще продаде своя оставащ дял в i) ING Insurance Europe преди 31 декември 2018 г., ii) ING Insurance US преди 31 декември 2016 г. и iii) ING Insurance Asia преди 31 декември 2016 г.
                  
               
                     (106)
                  
                  
                     ING се ангажира да премахне двойния ливъридж. За тази цел при извършването на продажби на застрахователния му бизнес постъпленията от тях ще се използват за намаляване на двойния ливъридж — до степента, в която постъпленията не са необходими, за да поддържат ливъриджа на оставащия застрахователен бизнес на приемливо равнище — като в крайна сметка трябва да се стигне до пълно премахване на двойния ливъридж. Отделно от това до степента, в която се генерира излишък от капитал в сравнение с необходимото за удовлетворяване на нуждите по „Базел III“ или „Платежоспособност II“, дивидентите за ING Group могат да представляват допълнителен източник, с който да се ускори премахването на двойния ливъридж.
                  
               
            Изменени ангажименти за поведение
         
         
            Забрана за придобиване
         
         
                     (107)
                  
                  
                     Освен това Нидерландия се ангажира, че ING ще спазва забрана за придобиване.
                  
               
                     (108)
                  
                  
                     ING ще се въздържа от придобиване на финансови институции за допълнителен период до 18 ноември 2015 г. или до датата, на която бъдат продадени над 50 % от застрахователните дейности в Азия, 50 % от Insurance US и 50 % от Insurance Europe, в зависимост от това кое събитие настъпи по-рано. (43) Освен това за същия период ING ще се въздържа от придобиване на други предприятия, което би забавило изплащането на Нидерландия на ценните книжа CT1.
                  
               
                     (109)
                  
                  
                     Независимо от тази забрана ING може, след получаване на одобрение от Комисията, да придобива предприятия, по-специално ако това е от решаващо значение за запазване на финансовата стабилност или конкурентността на съответните пазари.
                  
               
            Забрана за заемане на лидерска позиция по отношение на цените
         
         
                     (110)
                  
                  
                     Освен това Нидерландия се ангажира, че ING Bank ще спазва забрана за заемане на лидерска позиция по отношение на цените.
                  
               
                     (111)
                  
                  
                     Контролиращо доверено лице, което е предварително избрано и предложено от ING, ще бъде назначено от Нидерландия да проследява този ангажимент (контролиращото доверено лице относно забраната за заемане на лидерска позиция по отношение на цените — „контролиращо доверено лице относно ЗЛПЦ“). Назначаването на контролиращото доверено лице относно ЗЛПЦ подлежи на одобрение от Комисията.
                  
               
            ING EU (без ING Direct) > 5 % пазарен дял
         
         
                     (112)
                  
                  
                     Няма да се прилага забрана за заемане на лидерска позиция по отношение на цените за Нидерландия (ипотеки, спестявания, депозити на малки и средни предприятия (МСП), частно банкиране и т.н.). Ограниченията в съображения (113)—(114) се прилагат по отношение на други предприятия в ЕС, различни от ING Direct, с пазарен дял над 5 %.
                  
               
                     (113)
                  
                  
                     Без предварително разрешение от Комисията ING няма да предлага по-благоприятни цени за стандартни продукти на ING (на пазари, както е определено в съображение (114)) от трите свои преки конкуренти с най-добри цени по отношение на пазарите на ЕС, на които ING има пазарен дял над 5 %. В резултат на това ING може да предлага дадена цена, когато на пазара има поне три продукта с по-добра цена.
                  
               
                     (114)
                  
                  
                     Този ангажимент е ограничен до стандартните продукти на ING на следните продуктови пазари: i) пазара на спестявания на дребно, ii) ипотечния пазар на дребно, iii) частното банкиране до степента, в която обхваща ипотечни или спестовни продукти, или iv) депозити за МСП (когато МСП се определят в съответствие с определението за МСП, което ING използва обичайно или понастоящем в своя бизнес в съответната страна). Веднага щом ING узнае, че предлага по-благоприятни цени за своите продукти от три конкурента с най-добри цени, ING възможно най-скоро и без неоснователно забавяне (44) коригира своята цена на равнище, което отговаря на този ангажимент. В момента, в който ING определя своите цени, то оценява дали те отговарят на ограниченията, свързани със забраната за заемане на лидерска позиция по отношение на цените. С оглед свеждане до минимум на конфликтите между забраната за заемане на лидерска позиция по отношение на цените и законовите и регулаторните ограничения при коригирането на цените, ING ще ограничи валидността на своите предложения на пазара до максимум три месеца.
                  
               
            ING Direct EU
         
         
                     (115)
                  
                  
                     Освен това, за да се подпомогне дългосрочната жизнеспособност на ING, ING Direct няма да предлага без предварително разрешение от Комисията по-благоприятна цена от цената на своя пряк конкурент с най-добра цена (от десетте финансови институции (45) с най-голям пазарен дял на съответния продуктов пазар) (46) по отношение на стандартни продукти на ING на пазарите за ипотеки и спестявания на дребно в рамките на ЕС. В резултат на това ING може да предлага дадена цена, когато на пазара има поне един продукт с по-добра цена. Всички цени, предлагани от такава финансова институция (включително цени на производни марки и дъщерни дружества), могат да се използват за сравнение.
                  
               
                     (116)
                  
                  
                     Веднага щом ING Direct узнае, че е заело лидерска позиция по отношение на цените на пазари за ипотеки или спестявания на дребно в рамките на ЕС, ING Direct ще коригира своята цена до равнище, което отговаря на този ангажимент, колкото се може по-скоро и без неоснователно забавяне (47). В момента, в който ING Direct определя своите цени, то ще оцени дали те отговарят на ограниченията. С оглед свеждане до минимум на конфликтите между забраната за заемане на лидерска позиция по отношение на цените и законовите и регулаторните ограничения при коригирането на цените, ING Direct ще ограничи валидността на своите предложения на пазара до максимум три месеца.
                  
               
                     (117)
                  
                  
                     В случай че броят на цените в критерия за сравнение, базиран на най-добрите ставки на всяка от десетте водещи финансови институции, е по-малък от десет, ще се използват следващите по размер 11-та, 12-та, 13-та и т.н. финансови институции, докато бъдат установени десет цени от различни финансови институции.
                  
               
                     (118)
                  
                  
                     За всяка държава и продуктова група е договорен списък с предварително определени десет водещи финансови институции (който е включен в допълнително техническо допълнение, което ще представлява основата за мониторинга), който ще се използва до 30 юни 2013 г. и трябва периодично да се актуализира. През второто тримесечие на 2013 г. контролиращото доверено лице относно ЗЛПЦ (48) ще преразгледа списъка и при необходимост ще предложи промени.
                  
               
                     (119)
                  
                  
                     За Испания, Франция и Италия са сключени специални споразумения за сравнение. В конкретния случай с Италия (основна ставка) ING се ангажира да предлага по-ниска цена от класираната на първо място основна ставка в Италия в сравнение с целия пазар на спестявания (като се изключат трима нишови участници: […]). Новите участници на пазара ще се оценяват от контролиращото доверено лице относно ЗЛПЦ. Критерият за сравнение за италианските промоционални ставки за спестовни сметки с променлива лихва се основава на десетте водещи финансови институции. За всяка финансова институция се отчита най-високата промоционална ставка за спестовни сметки с променлива лихва. Ако финансовата институция не предлага промоционална ставка за спестовни сметки с променлива лихва, вместо това се взема най-високата оферта за срочен депозит за [1—12] месеца. Ако обаче повече от [2—6] от водещите финансови институции предлагат промоционална ставка за спестовни сметки с променлива лихва, не може да се използват срочни депозити за [1—12] месеца. ING се ангажира да предлага цена, която е по-ниска от най-добрата оферта в този сравнителен списък. Подробностите за изключения и други пояснения са включени в допълнението, посочено в съображение (118).
                  
               
                     (120)
                  
                  
                     В допълнение към това ING няма да предлага стимули за придобиване (например бонуси в брой), изплащани при откриване на спестовна сметка, които в съчетание с предлагания лихвен процент са по-благоприятни от най-добрата комбинация от лихвен процент и стимул за придобиване на пазара на спестявания. Освен това, когато се предлага пакет от продукти (включително спестовна сметка), нито една комбинация от лихвени проценти и стимули за придобиване не е по-висока от най-добрата комбинация от лихвен процент и стимули за придобиване на пазара на спестявания или за подобен пакет. Пакетът включва цената на самия продукт. С оглед изчисляване на общата стойност на офертата стимулът за придобиване се намалява с размера на средния първи депозит на ING за кампанията за период от 12 месеца, като по този начин се получава ефективният комбиниран лихвен процент. За ING Retail (49) пакетите се сравняват с трите преки конкурента с най-добри цени. За ING Direct пакетите се сравняват с десетте финансови институции с най-голям пазарен дял на съответния продуктов пазар.
                  
               
                     (121)
                  
                  
                     В случай че настъпят промени на пазара, които водят до липса на значителна конкуренция в рамките на определена сравнителна категория, дори след като бъдат включени всички финансови институции, или в случай че конкурентите i) предоставят невярна или непълна информация на клиентите във връзка със забраната на ING да заема лидерска позиция по отношение на цените или ii) се опитат да изложат ING на риск от нарушаване на забраната за заемане на лидерска позиция по отношение на цените, контролиращото доверено лице относно ЗЛПЦ след изслушване от страна на Комисията изготвя предложение и полага усилия за постигане на споразумение между Комисията и ING с оглед намиране на решение в съответствие с включените в допълнението решения.
                  
               
                     (122)
                  
                  
                     Ангажиментите, свързани със забраната за заемане на лидерска позиция по отношение на цените, които ING пое през 2009 г. и които са включени в приложението към решението за преструктуриране от 2012 г., ще останат валидни за преходен период от три месеца след приемане на настоящото решение. Изменените ограничения, заложени в приложение I, ще влязат в сила три месеца след приемането на настоящото решение. Забраната за заемане на лидерска позиция по отношение на цените ще се прилага до 18 ноември 2015 г. или до датата, на която бъдат продадени над 50 % от застрахователните дейности в Азия, 50 % от застрахователните дейности в САЩ (50) и 50 % от застрахователните дейности в Европа, в зависимост от това кое събитие е настъпило по-рано.
                  
               
            Удължаване на периода на преструктуриране и удължаване на други ангажименти от плана за преструктуриране
         
         
                     (123)
                  
                  
                     ING ще продължи да насочва предоставеното от него финансиране, което не произлиза от депозити, към по-дългосрочно финансиране чрез издаване на повече дългови инструменти с матуритет над една година. Тази стратегия ще предполага, че относителният дял на неизплатеното дългосрочно финансиране (с матуритет над една година) в частта от счетоводния баланс на ING, която не е свързана с депозити, ще продължи да се увеличава. Успехът на тази стратегия зависи от това дали пазарите ще се върнат към по-малко стресови условия.
                  
               
                     (124)
                  
                  
                     По отношение на закупуването на ценни книжа от първи и втори ред Нидерландия се ангажира, че ING ще представя за разрешение на Комисията всяка покупка или обратно изкупуване на капитал от втори ред и хибриди от първи ред до по-ранната дата от 18 ноември 2014 г. или датата, на която ING напълно изплати ценните книжа CT1 на Нидерландия (включително съответните начислени лихви върху купони, свързани с тези ценни книжа CT1, и премийни такси за оттегляне).
                  
               
                     (125)
                  
                  
                     ING няма да е длъжно да отлага купонни плащания на хибриди.
                  
               
                     (126)
                  
                  
                     Нидерландските органи разбират, че Комисията е против идеята получателите на държавна помощ да получават възнаграждение за собствените си средства (собствен капитал и подчинен дълг), когато техните дейности не генерират достатъчни печалби и че в този контекст Комисията принципно е против закупуването на капитал от втори ред и хибриди от първи ред.
                  
               
                     (127)
                  
                  
                     Независимо от ограничението, определено в съображение (126), ING ще има право да закупи хибридния инструмент на ING Verzekeringen NV на стойност 1,25 млрд. EUR (ISIN XS0130855108), който разполага с клауза за промяна на контролния дял, при което ING Verzekeringen NV ще изпадне в неплатежоспособност. Покупката на този инструмент е предварително условие за изискваното преструктуриране с цел създаване на условия за самостоятелен застрахователен бизнес. Клаузата за промяна на контролния дял ще бъде задействана при продажбата на Insurance Asia.
                  
               
                     (128)
                  
                  
                     Нидерландия се ангажира, че ING ще се въздържа от масов маркетинг, при който мярката за рекапитализация се изтъква като предимство в конкурентен план.
                  
               
                     (129)
                  
                  
                     Нидерландия се ангажира, че пълното осъществяване на преструктурирането на ING ще завърши преди 31 декември 2015 г., освен ако е посочено друго, например продажбата на оставащия дял (т.e. дял под 50 %) в застрахователния бизнес на ING.
                  
               
            График за изплащане
         
         
                     (130)
                  
                  
                     ING ще изплати оставащите 300 000 000 основни ценни книжа от първи ред на Нидерландия в съответствие със следния график: i) 1 125 млн. EUR до 26 ноември 2012 г., ii) 1 125 млрд. EUR до 6 ноември 2013 г., iii) 1 125 млн. EUR до 31 март 2014 г. и iv) 1 125 млн. EUR до 15 май 2015 г., както е описано по-подробно в графика за изплащане по-долу.
                     График за изплащане
                     (млрд. EUR)
                     50 % премия/начислени лихви
                     Обратно изкупуване
                     Погасяване по номинална стойност чрез преобразуване
                     За да стане общото плащане точно 4,5 млрд. EUR, за една много малка част ING ще трябва да използва опцията за преобразуване на ценни книжа CT1, тъй като обратното изкупуване на 150 % ще задейства начислените лихви, ако не бъде извършено до 13 май всяка година. В случай на (такова) преобразуване (което е описано и под този ангажимент по-долу), Нидерландия ще избере погасяване по номинална стойност в брой.
                  
               
                     (131)
                  
                  
                     Тези изплащания ще се извършват предимно чрез обратно изкупуване на ценните книжа CT1 от Нидерландия и чрез заплащане на свързаната с това премия в размер на 50 %. Графикът води до изплащане на общо 4,5 млрд. EUR, което означава общ процент на възвръщаемост от инвестициите (IRR) в размер на точно 12,5 %, което е над общата възвръщаемост от поне 10 %, посочена в решението за оздравяване. ING ще използва своята опция за преобразуване само до степента, в която изплащанията на купони бъдат задействани и/или начислените лихви са дължими, така че постъпленията да се равняват на общо 4,5 млрд. EUR. В такъв случай изплащанията на купони и/или плащането на начислените лихви, водещи до постъпления над общата сума от 4,5 млрд. EUR, ефективно ще бъдат удържани от тази сума или, според случая, могат да бъдат приспаднати от плащането на премия в размер на 50 %. Изплащането на общо 4,5 млрд. EUR може да бъде постигнато чрез pro rata преобразуване на част от оставащите ценни книжа вместо обратното им изкупуване. Всички оставащи плащания (номинални плащания, премии, купони и/или начислени лихви) са в размер на общо 4,5 млрд. EUR.
                  
               
                     (132)
                  
                  
                     Действителното изплащане на траншовете в рамките на горепосочения график зависи от одобрението на DNB.
                  
               
                     (133)
                  
                  
                     ING цели да се издължи на Нидерландия колкото се може по-бързо и дружеството ще ускори плащанията, ако това е приемливо от пруденциална гледна точка при преобладаващите финансови обстоятелства. Ако ING ускори плащанията, това съответно ще доведе до IRR над 12,5 % (51).
                  
               
                     (134)
                  
                  
                     Ако транш за изплащане не може да бъде изплатен изцяло или отчасти, ING ще компенсира това чрез съответно увеличение на следващия транш. Нидерландия се ангажира да отправи повторно уведомление за мярката за рекапитализация в случай че ING не изплати напълно два последователни транша.
                  
               
                     (135)
                  
                  
                     Ако ING не изплати общо 4,5 млрд. EUR до 15 май 2015 г., както е посочено в графика, Нидерландия се ангажира да отправи повторно уведомление за мярката за рекапитализация.
                  
               
            Допълнително мнение на Нидерландия във връзка с изплащането на ценните книжа CT1
         
         
                     (136)
                  
                  
                     По отношение на графика за изплащане следва да се припомни, че в съответствие с условията на ценните книжа CT1 ING — след три години от предоставянето на мярката за рекапитализация — бе в състояние да избира дали да изплати ценните книжа на 150 % или да ги преобразува в акции при съотношение едно към едно (като в този случай Нидерландия би могла да поиска изплащане в брой на 100 %). Нидерландия припомни, че правото на ING да преобразува своите ценни книжа CT1 в акции бе упражнено на 12 ноември 2011 г.
                  
               
                     (137)
                  
                  
                     Нидерландия насочва вниманието към графика за изплащане от ING с изплащане в размер на общо 4,5 млрд. EUR, в който правото на преобразуване се използва ограничено. Графикът за изплащане, включен в настоящото решение, води до IRR в размер на 12,5 %. […]
                  
               
                     (138)
                  
                  
                     Нидерландия допълнително уведоми Комисията, че на 22 октомври 2012 г. DNB е приело рамково решение въз основа на мерките за продажба, които се проучват в настоящото решение. В допълнение към своето рамково одобрение на мерките за продажба DNB също така трябва да одобри всеки от траншовете за изплащане на ценните книжа CT1 към момента на изплащането, за да се гарантира, че изплащането е приемливо от пруденциална гледна точка. Изплащането на 750 млн. EUR номинално и 1,125 млрд. EUR с включена премия за 2012 г. вече е одобрено от DNB. Нидерландия изразява увереност, че ако условията на пазара не се променят съществено и ING изпълни своя план по отношение на капитала, DNB ще одобри траншовете за изплащане, предвидени в приложение I.
                  
               
            Мониторинг и ангажимент за повторно уведомление
         
         
                     (139)
                  
                  
                     Пълното и правилно изпълнение на всички ангажименти и задължения, посочени в приложение I, ще се подлага на постоянен и щателен мониторинг до 31 декември 2015 г. от контролиращо доверено лице с подходяща квалификация, което е независимо от ING. Дружеството, на което понастоящем е поверена тази задача, ще продължи да осъществява мониторинг по отношение на ангажимента, свързан със сценария „Ван Гог“, и всички други ангажименти в приложение I, с изключение на мониторинга на забраната за заемане на лидерска позиция по отношение на цените. Спазването на забраната за заемане на лидерска позиция по отношение на цените ще се следи от друго доверено лице — контролиращото доверено лице относно ЗЛПП. Комисията ще извърши преглед на назначаването и работата на двете доверени лица след шест месеца и периодично след това. Разходите на всички доверени лица, назначени по време на процеса на преструктуриране, ще бъдат поети от ING.
                  
               
                     (140)
                  
                  
                     ING и Нидерландия се ангажират да представят на Комисията доклади за напредъка по изпълнението на плана за преструктуриране на всеки шест месеца до 31 декември 2013 г. и веднъж годишно след това до 2018 г. или до пълната продажба на застрахователния бизнес на ING.
                  
               
                     (141)
                  
                  
                     Ако ING не е удовлетворено от ангажимент за продажба или от които и да било ангажименти, свързани с NN Bank, които следва да бъдат изпълнени до 2015 г., Нидерландия ще отправи до Комисията повторно уведомление за мярката за рекапитализация.
                  
               5.3   ДОПЪЛНИТЕЛНА ИНФОРМАЦИЯ ОТНОСНО ING DIRECT
         
                     (142)
                  
                  
                     Според Нидерландия твърдението на Mediobanca е невярно, тъй като Banca Sistema е увеличила своята ставка на 4,25 % на 30 август 2011 г. ING е представило доказателства, че лихвеният процент, предлаган от Banca Sistema за нейния продукт SI Conto!, е бил 4,25 % към 30 август 2011 г.
                  
               
                     (143)
                  
                  
                     Според Нидерландия пазарният дял на ING на пазара на спестявания в Италия е намалял от [1—4] % към края на 2008 г., когато е получена държавната помощ, на [1—4] % към края на 2011 г.
                  
               
                     (144)
                  
                  
                     Нидерландия обясни на Комисията, че макар ING да счита, че формално е спазило забраната за заемане на лидерска позиция по отношение на цените в Италия, ING е готово да приеме преработена забрана за заемане на лидерска позиция по отношение на цените, за да се избегнат евентуални недоразумения и за да разсее опасенията на Комисията, като по този начин се избегнат оплаквания като това на MedioBanca в Италия. На някои пазари като Италия ING Direct предлага продукти, които не се предлагат от основните банки. В резултат на това ING Direct понякога трябва да сравнява тези продукти с продукти в малък обем от по-малки участници на пазара. Преработената забрана за заемане на лидерска позиция по отношение на цените гарантира, че цените на ING Direct се сравняват с първите десет основни финансови институции (групи). Преработената забрана за заемане на лидерска позиция по отношение на цените също така включва (процедурни) пояснения и/или изменения, например във връзка със срока за коригиране на цените след като ING узнае, че е заело лидерска позиция по отношение на цените в съчетание с ограничение на валидността на предложенията на пазара.
                  
               
                     (145)
                  
                  
                     По отношение на финансовите резултати на ING Direct Нидерландия представи информация, в съответствие с която обезценени активи на стойност 608 млн. EUR за ING Direct се дължат на обезценката на гръцки правителствени облигации на стойност 347 млн. EUR. Допълнителни обезценени активи на стойност 187 млн. EUR произтичат от намаляване на експозицията на ING Direct на свръхконцентрирани активи в региона, категоризиран като „Южна Европа“ от ING. Тази загуба от 187 млн. EUR бе резултат от продажбата на експозиция в размер на 2,3 млрд. EUR в тази категория. На последно място, обезценени активи на стойност 74 млн. EUR са свързани с портфейл с RMBS в ING Direct US.
                  
               
                     (146)
                  
                  
                     В съответствие с предоставените данни равнището на провизиите срещу загуби по кредити (LLP) за 2011 г. се дели на 326 млн. EUR, записани от ING Direct USA, и само 136 млн. EUR за други направления.
                  
               VI.   ОЦЕНКА
         
         
                     (147)
                  
                  
                     Настоящото решение е свързано с оценка във връзка със съмнения по отношение на повторното уведомление на мярката за рекапитализация и изменението на плана за преструктуриране от 22 октомври 2009 г. и на ангажиментите, одобрени в решението за преструктуриране от 2012 г. За да се разсеят тези съмнения, Нидерландия актуализира представените преди това план за преструктуриране и ангажименти (52) (наричани по-долу също „изменението“), които представляват основата за настоящата оценка. Комисията може да одобрява изменения на планове за преструктуриране и ангажименти, тъй като разполага с правомощия да разрешава такива промени, при условие че промените са равностойни на първоначалните условия, в смисъл че също гарантират съвместимост на помощта с вътрешния пазар и не водят до никаква допълнителна помощ.
                  
               6.1.   НЕ СЕ ПРЕДОСТАВЯ ДОПЪЛНИТЕЛНА ПОМОЩ
         
                     (148)
                  
                  
                     Настоящото изменение не предполага предоставяне на допълнителна помощ в полза на ING.
                  
               
                     (149)
                  
                  
                     В решението за преструктуриране от 2012 г. Комисията установи, че ING е получило държавна помощ в размер на над 15 млрд. EUR, от които мярката за рекапитализация представлява 10 млрд. EUR. Освен това Комисията установи, че изменението на условията за изплащане на ценните книжа CT1 представлява помощ в полза на ING.
                  
               
                     (150)
                  
                  
                     Комисията отбелязва, че измененията, за които е отправено уведомление, не променят условията за изплащане на ценните книжа CT1. Ангажиментът на Нидерландия да въведе график за изплащане е в съответствие с условията за изплащане, одобрени в решението за оздравяване. Този график позволява частично обратно изкупуване на 150 % и частично преобразуване (53). И двата механизма за възстановяване са възможни понастоящем при условията, разгледани в решението за оздравяване, и не изискват изменение на условията за изплащане за ценните книжа CT1. Настоящата достъпност на двата механизма е различна от ситуацията през 2009 г., когато ING разполагаше единствено с договорна опция за изплащане на 150 %, тъй като опцията за преобразуване става достъпна едва три години след предоставянето на ценните книжа CT1.
                  
               
                     (151)
                  
                  
                     За разлика от ситуацията през 2009 г. Нидерландия не сключи ad-hoc договореност, съгласно която тя трябва да направи инвестиционен избор чрез приемането на изменение на съществуващ договор. С приемането на графика за изплащане на ING, за който поема ангажимент, Нидерландия не е задължена да вземе инвестиционно решение. В резултат на това Комисията счита, че Нидерландия не пропуска никакви приходи съгласно графика за изплащане.
                  
               
                     (152)
                  
                  
                     Комисията отбелязва също, че задействането на ангажимента за повторно уведомление, съдържащ се в решението за оздравяване, не води до допълнителна помощ. Въпросното повторно уведомление е свързано с въпрос на съвместимост, доколкото то повдига въпроса дали Нидерландия ще получи адекватно възнаграждение. Поради това ангажиментът на ING за фиксиран график за изплащане следва да бъде проучен единствено с цел да се определи съвместимостта на измененията с плана за преструктуриране.
                  
               6.2.   СЪВМЕСТИМОСТ НА ПОМОЩТА ЗА ПРЕСТРУКТУРИРАНЕ
         
                     (153)
                  
                  
                     Тъй като измененията, за които е отправено уведомление, не предполагат допълнителна държавна помощ в полза на ING, те могат да се считат за замяна на някои ангажименти с други ангажименти. Поради това Комисията следва да проучи дали новите ангажименти също гарантират съвместимостта на помощта, предоставена през 2008 и 2009 г. (54)
                     
                  
               
                     (154)
                  
                  
                     Заключението в решението за преструктуриране от 2012 г. по отношение на съвместимостта на тази помощ не трябва да се променя, при условие че може да бъде установено, че новите ангажименти продължават да гарантират жизнеспособност, адекватна степен на споделяне на тежестта и достатъчни мерки за преодоляване на нарушенията на конкуренцията (55).
                  
               
            Жизнеспособност
         
         
                     (155)
                  
                  
                     В отсъствието на допълнителна помощ Комисията няма да прави нова оценка на жизнеспособността на ING. Тя ще проучи единствено дали измененията на плана за преструктуриране поставят под въпрос заключението за жизнеспособността на ING, до което бе достигнала в решението за преструктуриране от 2012 г. Измененията, за които бе отправено уведомление, засягат жизнеспособността на ING по два начина: чрез намаляване на сложността на бизнес модела и премахване на двойния ливъридж и чрез устойчивост на ценовата стратегия на ING Direct.
                  
               
                     (156)
                  
                  
                     В решението за преструктуриране от 2012 г. Комисията основа своята оценка на жизнеспособността на ангажимента, поет от ING, да премахне двойния ливъридж и да увеличи своите капиталови съотношения, за да бъде в по-добра позиция да реагира на евентуални неблагоприятни икономически развития в бъдеще и да поема неочаквани загуби (56).
                  
               
                     (157)
                  
                  
                     На първо място новите крайни срокове за продажбата на застрахователния бизнес в Европа удължават ангажимента за намаляване на сложността и премахване на двойния ливъридж. Чрез продажбата на над 50 % от всички застрахователни субекти до края на 2015 г. и прехвърлянето на контрола върху борда на правните субекти в ING Insurance, вземането на стратегически решения от страна на ING ще се осъществява само на банковия пазар и дружеството няма да взема стратегически решения на застрахователния пазар. Освен това изменението не поставя под въпрос ангажимента на ING да премахне напълно двойния ливъридж. Пълната продажба на застрахователните дъщерни дружества ще доведе до премахване на двойния ливъридж най-късно през 2018 г.
                  
               
                     (158)
                  
                  
                     Измененият ангажимент по отношение на продажбата на бизнеса с ПА в САЩ […] от ING в сравнение с решението за преструктуриране от 2012 г. При все това […] чрез ангажимента на ING да спазва строги разпоредби за намаляване, посочени в приложение II, включително пълно хеджиране на експозицията и консервативна политика за реинвестиране. Освен това възможностите за продажба трябва да се проучват периодично и поради това запазването на […] следва да е само временно.
                  
               
                     (159)
                  
                  
                     Освен това Комисията отбелязва, че при изпълнението на своя план за преструктуриране ING бе в състояние да поема неочаквани загуби, например загубите по своите гръцки облигации (57). По-нататък Комисията отбелязва, че ING бе в състояние да изпълни капиталовите изисквания на ЕБО, при което не бе установен недостиг на капитал (58). С оглед на демонстрираната способност на ING да поема неочаквани загуби удължаването на крайния срок за премахването на двойния ливъридж не засяга оценката на жизнеспособността на ING в решението за преструктуриране от 2012 г.
                  
               
                     (160)
                  
                  
                     На второ място, твърдението, че ING е действало като лидер по отношение на цените, бе опровергано. ING представи доказателства, че не е предлагало най-добрата цена от всички участници на пазара и следователно не е нарушило забраната за заемане на лидерска позиция по отношение на цените, съдържаща се в решението за преструктуриране от 2009 г.
                  
               
                     (161)
                  
                  
                     Комисията отбелязва, че Banca Sistema е предлагала по-добри ставки от ING Direct през септември 2011 г. При все това Banca Sistema не е сред основните участници на пазара от гледна точка на пазарен дял и разпознаваемост на марката. Макар че Нидерландия демонстрира, че ING Direct не е нарушило текста на ангажимента във връзка с лидерската позиция по отношение на цените, позицията на ING Direct в Италия точно след Banca Sistema все пак потвърждава, че ценообразуването е ключов елемент от търговската стратегия на ING Direct.
                  
               
                     (162)
                  
                  
                     В рамките на този контекст подсиленият ангажимент, който води до по-прецизна забрана за заемане на лидерска позиция по отношение на цените, наред с други неща ще позволи по-внимателно определяне на групата от сходни дружества на ING Direct, ще гарантира, че в бъдеще ING няма да предприема инвестиционни стратегии, целящи облаги, които биха могли да го изложат на обезценяване, какъвто бе случаят с инвестиционният портфейл в САЩ. Това прецизиране се основава по-специално на данни, предоставени от ING, за основната динамика на пазара (59). В случая с Италия изричното изключване на […] от извадката за сравнение ще гарантира, че ING ще се сравнява само с участници със съпоставима пазарна мощ.
                  
               
                     (163)
                  
                  
                     Освен това с оглед избягване на конфликти при тълкуването и с цел разширяване на процеса на мониторинг, с ING и Нидерландия бяха обсъдени критерии за мониторинг, специфични за всеки пазар и основани на продуктите, предлагани от ING Direct Europe във всяка държава членка, в която дружеството извършва дейност, като тези критерии са посочени в отделен документ, скрепен към предложените ангажименти (60). По-специално ясното определяне на групата от сходни дружества за всички тези пазари ще подобри мониторинга и ефективното изпълнение на ангажимента.
                  
               
                     (164)
                  
                  
                     На тази основа следва да се гарантира, че ING Direct няма да възприема по-агресивна ценова стратегия от своите утвърдени конкуренти.
                  
               
                     (165)
                  
                  
                     На последно място, Комисията отбелязва с удовлетворение, че ING е изпълнило своевременно своя ангажимент за продажба на ING Direct US, което представлява ключова мярка за жизнеспособност от плана за преструктуриране.
                  
               
                     (166)
                  
                  
                     Поради това измененията не поставят под въпрос анализа на жизнеспособността, съдържащ се в решението за преструктуриране от 2012 г., и съмненията на Комисията, изразени в решението за откриване на процедурата, бяха разсеяни.
                  
               
            Споделяне на тежестта
         
         
                     (167)
                  
                  
                     Съмненията, които Комисията изрази в решението за откриване на процедурата по отношение на стратегията за възнаграждение във връзка с ценните книжа CT1, при което бе поставено под въпрос адекватното възнаграждение за ценните книжа CT1, бяха разсеяни от предложения нов график за изплащане и присъщия ангажимент за IRR в размер на 12,5 %.
                  
               
                     (168)
                  
                  
                     При все това Комисията не може да се съгласи с твърдението на ING, посочено в съображения (39), (40) и (41), че Комисията няма право да изразява мнение по неговата политика относно дивидентите, тъй като в решението за оздравяване се посочва единствено, че IRR трябва да е поне 10 % и че не може да има съмнения, че ще бъде постигнато такова ниво на възвръщаемост. По-специално Комисията не може да се съгласи с твърдението, че няма право да проучи повторно политиката на ING по отношение на дивидентите, тъй като, независимо от изплащането на купон, тази политика няма да доведе до възвръщаемост над 8,5 % и че в резултат на това неизплащането на дивиденти (и съответно на купони) от страна на ING не може да бъде свързано с нивото на IRR. Противно на това, което твърди ING, Комисията не е проучвала политиката на ING относно дивидентите в решението за преструктуриране от 2012 г. (и също така в анулираното решение за преструктуриране от 2009 г.).
                  
               
                     (169)
                  
                  
                     Тези аргументи трябва да бъдат отхвърлени, тъй като те се основават на частичен прочит на съображение 32 от решението за оздравяване. За да се постави в подходящ контекст поетият от Нидерландия ангажимент, на който се основава решението за оздравяване, трябва да се вземат под внимание мненията на тази държава членка и на ING, посочени в съображение 31 от това решение. В този контекст е ясно, че Комисията е изразила положително становище относно мярката за рекапитализация в контекста на ангажимента за повторно уведомление именно защото държавата членка е посочила, че ще бъде гарантирана адекватна възвръщаемост отчасти чрез изплащането на купон и тъй като ING е посочило, че ще продължи да следва своята досегашна политика по отношение на дивидентите. Тъй като Комисията бе наясно, че нивото на помощ за дадена банка чрез пряка рекапитализация ще бъде различно в зависимост от възнаграждението, предоставено на държавата членка, Комисията бе в състояние да одобри временно мярката за рекапитализация в контекста на ангажимента на държавата членка да отправи повторно уведомление, което дава известна сигурност на Комисията, че банката няма да получи държавна помощ без наличие на подходяща възвръщаемост.
                  
               
                     (170)
                  
                  
                     Комисията също така подчертава, че когато одобрява дадена мярка, тя прави това въз основа на всички придружаващи ангажименти, които представляват неразделна част от въпросната мярка. Ангажиментът за повторно уведомление бе включен по този начин в мярката, която бе проучена и временно одобрена с решението за оздравяване. Когато Комисията проучи повторно мярката за рекапитализация в решението за преструктуриране от 2012 г., ангажиментът за повторно уведомление продължи да бъде неразделна част от тази мярка и в последното решение не се съдържа нищо, което да предполага, че Комисията вече не счита ангажимента за повторно уведомление за уместен във връзка с оценката на мярката. Освен това самият текст на ангажимента за повторно уведомление показва, че Комисията го смята за приложим за период от пет години и че Нидерландия е предложила да поеме ангажимент, който обхваща този период. По този начин няма нищо, което да предполага, че разглеждането на мярката за рекапитализация от страна на Комисията като компонент на помощта за преструктуриране, одобрена с решението за преструктуриране от 2012 г., засяга изискването за повторно уведомление.
                  
               
                     (171)
                  
                  
                     Поради това подаването на повторно уведомление за мярката за рекапитализация и фактите в основата му могат да поставят под въпрос съвместимостта на възнаграждението за ценните книжа CT1. При все това в съответствие с решението за оздравяване от 2008 г. съвместимостта на мярката във всеки случай може да се гарантира, ако Нидерландия поеме достатъчно поведенчески ангажименти с цел да гарантира адекватно възнаграждение за държавния капитал.
                  
               
                     (172)
                  
                  
                     Фиксираният график за изплащане представлява подходящ поведенчески ангажимент, поет за целите на ангажимента за повторно уведомление, който Нидерландия пое през 2008 г. Всъщност предложеният фиксиран график за изплащане премахва несигурността на възнаграждението, присъща за мярката за рекапитализация, и гарантира на Нидерландия фиксирана възвръщаемост от 12,5 %. Комисията констатира, че другите финансови институции, които са били рекапитализирани посредством сходни капиталови инструменти, също са поели ангажимент за фиксиран график за изплащане. (61) Освен това фактът, че DNB вече е одобрило изплащането на 750 млн. EUR номинално и 1,125 млрд. EUR с включена премия за 2012 г., дава на Комисията достатъчно увереност, че изплащането ще бъде извършено.
                  
               
                     (173)
                  
                  
                     Комисията счита, че посоченият IRR от 12,5 %, произтичащ от графика за изплащане, е приемлив за целите на настоящия анализ на съвместимостта независимо от факта, че решението за преструктуриране от 2012 г. съдържа график за изплащане с по-висок IRR (62). Комисията отбелязва, че IRR, който се постига с графика за изплащане, е 12,5 %, което е по-ниско от процента, приет в решението за преструктуриране от 2012 г. като адекватен за изплащането на първата половина от ценните книжа CT1, и е по-ниско от примерния IRR от [15—25] %, който ING прогнозира в плана за преструктуриране от 22 октомври 2009 г. При все това IRR от 12,5 %, произтичащ от графика за изплащане, е сигурен за разлика от примерните стойности, които бяха представени преди това. Освен това той е в съответствие с нивата на IRR, одобрени като достатъчни за съвместимост на държавна помощ с вътрешния пазар в други решения на Комисията относно фиксирани графици за изплащане за банки, рекапитализирани със сходни инструменти (63). IRR от 12,5 % може да бъде счетен за адекватно възнаграждение.
                  
               
                     (174)
                  
                  
                     На второ място, измененията в плана за преструктуриране във връзка със срока за продажба на застрахователния бизнес са свързани със споделянето на тежестта. Продажбите би трябвало да позволят на ING да се сдобие с необходимите ресурси, за да покрие разходите по плана за преструктуриране (64), и по-специално да изплати държавната помощ. При все това влошаването на финансовата обстановка (вж. съображение (26) и следващите) доведе до трудни условия за сделки по продажби на застраховки (65).
                  
               
                     (175)
                  
                  
                     При все това срокът за продажба на ING Insurance Europe, който е основната причина за забавянето, е засегнат от различни други аспекти, които не можеха да бъдат предвидени през 2009 г. и поради които спазването на крайните срокове през 2013 г. е практически невъзможно. Те са, на първо място, продължаваща несигурност относно правилата „Платежоспособност II“, както и несигурност относно европейската криза с държавния дълг и нейното пряко отражение върху застрахователния сектор, предвид факта, че застрахователните дружества са значима група, която инвестира в държавни облигации. На второ място, ING Insurance Europe придобива различен обхват чрез интегрирането на част от WUB в Nationale Nederlanden. На трето място, в рамките на националния пазар на Nationale Nederlanden съществуват […] (66). Този променен обхват, както и регулаторната и макроикономическата обстановка, значително увеличиха затрудненията, свързани с процеса на продажба на ING Insurance Europe в краткосрочен план. Предвид контекста и с оглед на факта, че увеличеното споделяне на тежестта се запазва в резултат на свързаното с това удължаване на забраната за придобиване и забраната за закупуване или обратно изкупуване на хибриди, удължаването на срока за продажба до 2015 г. може да бъде счетено за разумно.
                  
               
                     (176)
                  
                  
                     Що се отнася до удължаването на крайния срок за ING Insurance US, Комисията отбелязва […]. Произтичащото забавяне на продажбата може да бъде счетено за уместно, тъй като ING е започнало да намалява своя бизнес с ПА и ще трябва да спазва стриктни ангажименти в бъдеще, посочени в приложение II […] (67). Същевременно ING продължава да е ангажирано да проведе предвидената IPO за останалата част от ING Insurance US и се ангажира да намали с 50 % ING Insurance US към края на 2013 г. (като намаляването на портфейла с ПА се отчита като намаляване за тази цел) при отчитане на съответния капитал. През 2014 г. ING ще продаде 50 % от своя бизнес с изключение на портфейла с ПА. Комисията счита, че този подход е приемливо решение […]. То също така е подходящо от гледна точка на споделянето на тежестта предвид свързаното с това удължаване на забраната за придобиване и забраната за покупка или обратно изкупуване на хибриди.
                  
               
                     (177)
                  
                  
                     Най-важното е, че въпреки забавянето на продажбата на застрахователния ѝ бизнес в Европа и САЩ ING следва да е в състояние да спази фиксиран график за изплащане до 2015 г. Тази оценка не се изменя от промяната на подробните договорености за продажбата, която в съответствие с изменения ангажимент на първо време ще се изрази в продажбата на над 50 % от съответните застрахователни дружества. Макар Комисията да отбелязва, че продажбата на по-голямата част от съответните дружества ще позволи тяхното отделяне от ING от счетоводна и регулаторна гледна точка, тя също така отбелязва с удовлетворение факта, че Нидерландия в допълнение се ангажира ING да продаде своя застрахователен бизнес в Азия и САЩ до края на 2016 г. и целия си застрахователен бизнес в Европа до края на 2018 г.
                  
               
                     (178)
                  
                  
                     С оглед на горепосоченото Комисията счита, че измененията не поставят под въпрос заключението, съдържащо се в решението за преструктуриране от 2012 г., по отношение на нивото на споделяне на тежестта и са разсеяли съмненията на Комисията относно възнаграждението за ценните книжа CT1.
                  
               
            Нарушаване на конкуренцията
         
         
                     (179)
                  
                  
                     Измененията, за които Комисията бе уведомена, са свързани по-специално с адекватното възнаграждение за държавната помощ и продажбата на нова конкурентна сила на нидерландския пазар на дребно.
                  
               
                     (180)
                  
                  
                     На първо място Комисията отбелязва, че ING е осигурило адекватно възнаграждение на ценните книжа CT1 (68). Нивото на възнаграждение следва да се оценява във връзка с изплащането. Макар че е необходимо адекватно ниво на възнаграждение, за да се преодолеят съществуващите нарушения на конкуренцията, ранното изплащане ще ограничи ефекта на държавната помощ, Комисията вече установи, че в съответствие с графика за изплащане IRR, който се постига по мярката за рекапитализация, е определен на 12,5 % и приема тази стойност за адекватна. Освен това в съответствие с ангажиментите държавният капитал ще бъде изплатен напълно до 2015 г.
                  
               
                     (181)
                  
                  
                     На второ място, чрез поемане на ангажимент за продажба на WUB Нидерландия и ING се ангажират да въведат жизнеспособна и конкурентна нова сила на нидерландския пазар на дребно. Нидерландия и ING не успяха да изпълнят този първоначален ангажимент. Те предложиха сценария „Ван Гог“ като алтернатива, по отношение на която Комисията изрази съмнения в решението за откриване на процедурата. Тези слабости бяха коригирани своевременно чрез три ключови ангажимента, които заедно преориентират стимулите на ING да създаде устойчив нов участник на нидерландския пазар.
                  
               
                     (182)
                  
                  
                     Комисията отбелязва с удовлетворение ангажимента за свързана забрана, описан в съображения (83)—(86), с който се определя горен праг на новото производство на ипотеки на ING чрез умножаване на производството на NN Bank. Така се гарантира, че ING ще има стимул да постигне нивото на производство за NN Bank, за което е поет ангажимент, и съответно предвидения пазарен дял от около [2—9] %. Умножението по [2—4], което обвързва производството на ипотеки на ING и NN Bank, се основава на средното производство на нови ипотеки на ING с изключение на случаи на подновяване от 2011 г. насам (69) в сравнение с прогнозните [1,5—6] млрд. EUR годишно ново производство на NN Bank. Ако NN Bank постигне слаби резултати в сравнение с минималните цели за ново производство, ING на свой ред ще понесе загуба на пазарен дял.
                  
               
                     (183)
                  
                  
                     В настоящата макроикономическа среда, в която бъдещото развитие на размера на пазара може само да се прогнозира с относително висока степен на несигурност, е уместно да се определи горен праг на производството, свързан с резултатите на NN Bank, а не с абсолютна стойност. Свързаната забрана ще гарантира, че ако пазарът нарасне или се свие повече от очакваното, ING ще има необходимите стимули да поддържа пазарния дял на NN Bank в съответствие с предвиденото ниво.
                  
               
                     (184)
                  
                  
                     Този ангажимент за свързана забрана допълнително се подсилва от ангажимента за собствено финансиране, описан в съображения (87)—(96). Действително новото производство на NN Bank следва да се финансира със собствени средства, за да се гарантира реална независимост от ING в средносрочен план. Свързаната забрана би могла да накара ING да насърчи NN Bank да финансира своето ново производство по неустойчив начин, за да избегне ограничение на производството за ING в краткосрочен план. ING се ангажира, че финансирането до голяма степен ще се състои от задължения на клиенти, като общите депозити и финансиране на едро ще представляват поне 75 % през първата година, 80 % през втората година и 85 % през третата година на финансиране при прогнозите в базовия сценарий, при което финансирането на едро трябва да бъде ограничено до [1—4] млрд. EUR.
                  
               
                     (185)
                  
                  
                     Освен това, за да се постигне пазарен дял с критична маса от [2—9] % е приемливо ING да финансира NN Bank със сума в размер на не повече от 2,7 млрд. EUR в съответствие с бизнес плана на NN Bank до момента на продажбата. При все това, с цел да се постигне независимост на NN Bank като нов участник на нидерландския пазар за банкиране на дребно, това финансиране след продажбата може да се осъществява само под формата на ценни книжа, издадени от NN Bank и закупени от ING в сделки в съответствие с пазарните условия. Комисията отбелязва с удовлетворение, че при този ангажимент ING не може да повлияе на бизнес стратегията на NN Bank чрез заплаха внезапно да оттегли финансирането на последната, тъй като ценните книжа ще бъдат с матуритет минимум пет до десет години.
                  
               
                     (186)
                  
                  
                     В икономическия сценарий за NN Bank се предвижда финансиране с до [2—8] млрд. EUR по устойчив начин. Ако това ниво бъде достигнато, NN Bank ще е достигнала достатъчен размер, за да се установи като нов участник на пазара. Поради това е приемливо производството на ING да не се ограничава над това ниво.
                  
               
                     (187)
                  
                  
                     Надеждността на стратегията за финансиране на NN Bank със собствени средства се гарантира чрез корективните действия, предвидени в ангажиментите, поети от Нидерландия, които се контролират и изпълняват без прекъсване. Тези корективни действия имат за цел да преодолеят евентуалния недостиг на финансиране със собствени средства и да създадат допълнителни стимули за ING, за да се гарантира постигане на целите за финансиране на NN Bank. Постоянният мониторинг ще позволи навременно откриване на слабости преди крайния срок за окончателната продажба.
                  
               
                     (188)
                  
                  
                     На трето място, по отношение на конкурентното въздействие на NN Bank на пазара за банкиране на дребно в Нидерландия, т.е. основния пазар, на който ING ще продължи да извършва дейност след приключване на преструктурирането, Комисията отбелязва с удовлетворение факта, че ING е поело ангажимент за минимални стойности за ново годишно производство и пазарен дял за NN Bank както в сферата на ипотеките (70), така и на потребителското кредитиране (71). Този ангажимент следва да гарантира, че NN Bank ще достигне критичен мащаб в тези две важни бизнес дейности в графата „активи“ на счетоводния баланс.
                  
               
                     (189)
                  
                  
                     Надеждността на ангажиментите се гарантира и от факта, че ING ще предприеме корективно действие, ако NN Bank не постига своите цели. Комисията констатира, че ING е поело ангажимент да прехвърли индивидуални отношения с клиенти чрез прехвърляне на ипотеки към NN Bank, като разходите за това се поемат само и изцяло от ING. С този механизъм се избягват рисковете за изпълнение с ниско качество, например чрез секюритизация на стар портфейл, което би създало твърде малко бизнес възможности за NN Bank да увеличи своя пазарен дял.
                  
               
                     (190)
                  
                  
                     Що се отнася до обхвата на продуктовата гама на NN Bank, Комисията отбелязва факта, че NN Bank ще извършва дейности в пет продуктови области, а именно ипотеки, потребителско кредитиране, спестявания, банкови анюитети и ценни книжа на дребно. Фактът, че NN Bank е разширила своята продуктова гама в сравнение с предвиденото за ангажимента WUB в решението за преструктуриране от 2012 г. чрез разработване на платежен инструмент под формата на кредитна карта, допълнително допринася за разнообразяване на бизнес модела и по този начин се преодолява една от слабостите на бизнес модела на WUB, а именно статусът му на дружество, което се занимава единствено с ипотеки.
                  
               
                     (191)
                  
                  
                     Редица опасения, свързани с жизнеспособността, които затрудниха продажбата на WUB (по-специално голям недостиг на финансиране), са преодолени в сценария „Ван Гог“. Настоящите финансови прогнози за NN Bank показват, че дружеството би могло да бъде жизнеспособно. Що се отнася до капиталовата адекватност, Комисията отбелязва, че платежоспособността на банката ще бъде гарантирана в средносрочен план от ангажимента на ING да осигури на NN Bank минимално съотношение за капитал от първи ред в размер на 12 %. Същевременно офертата за кредитна карта на NN Bank следва също да спомогне за подобряване на привлекателността на спестовните сметки. На последно място Комисията отбелязва, че NN Bank ще извлече полза от финансовата мощ на своето дружество майка ING Insurance Europe. Като цяло предложените от Нидерландия мерки представляват реалистичен сценарий за жизнеспособен и конкурентоспособен участник на нидерландския пазар на дребно. Ангажиментите, и по-специално ясно определените корективни действия и механизми, следва да осигурят достатъчна увереност за успешно изпълнение. Тази оценка се потвърждава също от констатации на трети страни, в които повторно се изтъква надеждността на бизнес модела на NN Bank.
                  
               
                     (192)
                  
                  
                     Комисията отбелязва, че удължаването на забраната за заемане на лидерска позиция по отношение на цените на пазари, на които пазарният дял на ING е 5 % или повече, представлява допълнителна мярка за преодоляване на нарушения на конкуренцията. Това удължаване не се прилага в Нидерландия, където запазването на настоящия пазарен дял на ING в сферата на ипотеките зависи от успеха на NN Bank, чрез свързаната забрана. Независимо от факта, че коментарите на Vereniging Eigen Huis са без значение във връзка със съмненията, изразени от Комисията в решението за откриване на процедурата, и не разкриват пряка причинно-следствена връзка между наложената на ING забрана за заемане на лидерска позиция по отношение на цените и поведението на нидерландския пазар на ипотеки, този въпрос във всеки случай щеше да бъде решен чрез намаления обхват на забраната за заемане на лидерска позиция по отношение на цените.
                  
               
                     (193)
                  
                  
                     Удължените предпазни мерки за поведението също така неутрализират нарушенията на конкуренцията, които произтичат от факта, че процесът на продажба бе забавен. Това смекчаване е в съответствие с практиката на Комисията по други скорошни дела. (72)
                     
                  
               
                     (194)
                  
                  
                     Поради това Комисията счита, че изменението на ангажимента WUB в съчетание с удължаване на забраната за заемане на лидерска позиция по отношение на цените и забраната за придобиване не поставя под въпрос нейното заключение, съдържащо се в решението за преструктуриране от 2012 г., че са налице достатъчно мерки за ограничаване на нарушаването на конкуренцията.
                  
               
                     (195)
                  
                  
                     Като взема под внимание баланса на мерките, Комисията заключава, че новите ангажименти са достатъчни, за да се разсеят съмненията във връзка с неоснователно нарушаване на конкуренцията, които Комисията изрази в решението за откриване на процедурата, и да се гарантира съвместимостта на помощта за преструктуриране.
                  
               
            Заключение
         
         
                     (196)
                  
                  
                     В заключение, в резултат на изменените ангажименти и изплащането на 4,5 млрд. EUR въз основа на фиксиран график за изплащане оценката на съвместимостта е в съответствие с решението за преструктуриране от 2012 г., в смисъл че те могат да гарантират възстановяване на жизнеспособността, споделяне на тежестта и преодоляване на нарушенията на конкуренцията. Предложеното изменение на решението за преструктуриране от 2012 г. въз основа на новите ангажименти продължава да гарантира съвместимост на мярката за рекапитализация и помощта за преструктуриране, предоставена от Нидерландия на ING. Въз основа на това съмненията, изразени от Комисията в решението за откриване на процедурата, бяха разсеяни,
                  
               ПРИ НАСТОЯЩОТО РЕШЕНИЕ:
         
            Член 1
            Вливането на капитал в размер на 10 млрд. EUR, предоставени от Нидерландия на 22 октомври 2008 г., продължава да е съвместимо с вътрешния пазар в контекста на определените в приложение I ангажименти.
         
         
            Член 2
            Държавната помощ, посочена в решението на Комисията от 11 май 2012 г. по дело SA.28855 (N 373/2009) (ex C 10/2009 и ex N528/2008), продължава да е съвместима с вътрешния пазар в контекста на определените в приложение I ангажименти.
            Ангажиментите в приложението към решението на Комисията от 11 май 2012 г. по дело SA.28855 (N 373/2009) (ex C 10/2009 и ex N528/2008) се заменят с ангажиментите в приложение I.
         
         
            Член 3
            Адресат на настоящото решение е Кралство Нидерландия.
         
         
            Съставено в Брюксел на 16 ноември 2012 година.
            
               
                  За Комисията
               
               Joaquín ALMUNIA
               
                  Заместник-председател
               
            
         
         
            (1)  ОВ C 262, 30.8.2012 г., стр. 34.
         
            (2)  Решение на Комисията по дело N528/2008, ОВ C 328, 23.12.2008 г., стр. 10.
         
            (3)  Вж. съображение (32) от решението за оздравяване.
         
            (4)  Решение на Комисията C 10/09 (ex N 138/09), ОВ L 274, 19.10.2010 г., стр. 139.
         
            (5)  ING Direct е търговско подразделение на ING, което предлага редица некомплексни финансови продукти — спестявания, ипотеки, инвестиционни продукти на дребно, разплащателни сметки и потребителски кредити — предимно чрез директни канали (чрез своя уебсайт). Това подразделение развива дейност в следните държави: Канада, Испания, Австралия, Франция, Италия, Германия, Австрия и Обединеното кралство.
         
            (6)  Вж. съображения (53), (84), (128) и (150) от решението за преструктуриране от 2009 г.
         
            (7)  Съединени дела T-29/10 и T-33/10 Кралство Нидерландия и други/Комисия, решение от 2 март 2012 г., все още непубликувано в Сборника.
         
            (8)  На 11 май 2012 г. Комисията подаде обжалва под номер на дело C-224/12 P решението на Общия съд от 2 март 2012 г. по съединени дела T-29/10 и T-33/10 Нидерландия и ING Groep/Комисия.
         
            (9)  Решение на Комисията SA.28855 (ex N373/2009, ex C10/2009, ex N528/2008), ОВ C 260, 29.8.2012 г., стр. 1.
         
            (10)  Съгласно първоначалното споразумение за мярката за рекапитализация, за която Комисията бе уведомена на 22 октомври 2008 г., ING можеше да изплаща ценните книжа CT1 само през първите три години след емитирането им на 150 % от емисионната цена. Тези условия бяха изменени през октомври 2009 г. и на ING бе позволено да изплаща при по-благоприятни условия, а именно на 100 % + натрупана лихва + санкция за обратно изкупуване в зависимост от цената на акциите на ING, но с минимална вътрешна възвръщаемост („IRR“) за държавата от 15 % годишно. Повече подробности могат да бъдат намерени в съображения (45)—(61) от решението за преструктуриране от 2012 г.
         
            (11)  Приложението към решението за преструктуриране от 2012 г. е идентично с приложение II към решението за преструктуриране от 2009 г.
         
            (12)  ОВ C 262, 30.8.2012 г., стр. 34.
         
            (13)  ING Insurance представлява застрахователната дейност на ING, описана по-подробно в съображение (21).
         
            (14)  Вж. съображения (52)—(78) от решението за откриване на процедурата.
         
            (15)  Освен това при възникване на необходимост то ще замени и ангажиментите в приложение II към решението за преструктуриране от 2009 г. Тъй като вторият параграф на член 2 от решението за преструктуриране от 2009 г. и приложение II към това решение се счита за валиден от съдилищата на Съюза, оценката и съответно одобрение въз основа на оценката на Комисията в приложението към решението за преструктуриране от 2012 г. ще се счита за безпредметна.
         
            (16)  В съображение (77) и приложението към решението за преструктуриране от 2012 г. се описва поетият от ING и Нидерландия ангажимент за продажба на всички застрахователни дейности на ING.
         
            (17)  В първия кръг ING използва списък от 24 избрани страни. Във втория кръг то използва списък от 16 страни, който бе увеличен с три допълнителни имена по искане на довереното лице.
         
            (18)  Подробно описание на неуспешното изпълнение на ангажимента WUB се съдържа в съображения (39)—(78) от решението за откриване на процедурата.
         
            (19)  EurAsia Insurance означава европейският и азиатският бизнес на ING Insurance.
         
            (20)  „Платежоспособност II“ означава Директива 2009/138/ЕО на Европейския парламент и на Съвета от 25 ноември 2009 г. относно започването и извършването на застрахователна и презастрахователна дейност (Платежоспособност II) — преработване на няколко директиви — която вероятно ще започне да се прилага от 1 януари 2014 г. С нея по-специално се променят капиталовите изисквания за застрахователните компании.
         
            (*1)  Поверителна информация.
         
            (21)  ПР представляват 27 % от счетоводния баланс на ING Insurance US в края на 2011 г. Дейностите, свързани с ПР, бяха преустановени и понастоящем се обслужват от ING като „затворен регистър“.
         
            (22)  Подробно описание на жалбата се съдържа в съображения (79)—(90) от решението за откриване на процедурата.
         
            (23)  „Базел III“ представлява набор от мерки за реформи, разработени от Базелския комитет по банков надзор, за укрепване на регулирането, надзора и управлението на риска в банковия сектор.
         
            (24)  Без да се отчитат например капиталови увеличения или приходите от продажбите.
         
            (25)  За повече информация относно дружеството вж. съображение (21) от настоящото решение.
         
            (26)  В сътрудничество с DNB, Европейската централна банка (ЕЦБ), Комисията и Европейския съвет за системен риск.
         
            (27)  В представената на 11 юли 2012 г. информация се посочва, че прехвърленият портфейл първоначално ще бъде на стойност 2,6 млрд. EUR.
         
            (28)  Измерени от датата, на която NN Bank стане активна, т.е. от момента, в който описаната структура на NN Bank започва да функционира.
         
            (29)  Включително дъщерните дружества на ING Bank.
         
            (30)  Размерът ще зависи от нуждата да се постигне пазарният дял, посочен в съображение (79), подбора на портфейла на ING с възможности за неизпълнение (PD) и загуби при неизпълнение (LGD), които ще бъдат в съответствие с бизнес плана на NN Bank.
         
            (31)  В преходния период преди началото на сценария „Ван Гог“ (до момента, в който описаната структура на NN Bank започне да функционира) WUB и NN Bank ще започнат да изграждат колкото се може по-скоро производствен капацитет за потребителско кредитиране. В контекста на този преходен период ING се ангажира за pro rata пазарно производство между началото на сценария „Ван Гог“ и 31 декември 2013 г. Всеки евентуален недостиг в производството през съответната година ще бъде компенсиран през следващите години, за да се постигнат прогнозите в икономическия сценарий.
         
            (32)  Този портфейл от потребителски кредити на ING Bank Netherlands се притежава от ING Bank.
         
            (33)  Размерът ще зависи от необходимостта да се постигне пазарният дял, описан в съображение (80); от подбора на портфейла на ING с възможности за неизпълнение (PD) и и от загубите при неизпълнение (LGD), които ще бъдат в съответствие с бизнес плана на NN Bank.
         
            (34)  Kadaster e публичният имотен регистър на Нидерландия.
         
            (35)  С изключение на финансиране от ING (или което и да е от неговите преки или непреки дъщерни дружества).
         
            (36)  Предимно промоционални […] и […] стимули и в по-малка степен други маркетингови методи. Ако мерките не се състоят изцяло от промоционални […] или […] стимули, те трябва да се одобрят от контролиращото доверено лице и могат да бъдат отхвърлени от Комисията.
         
            (37)  ING ще реализира поне […] млрд. EUR от общото намаляване на счетоводния баланс (с 45 %) под формата на продажби (в съответствие с плана за преструктуриране на ING от 22 октомври 2009 г.
         
            (38)  Ликвидацията на бизнеса с променливи анюитети и финансови продукти в Съединените щати може да бъде отчетена като продажба, при условие че е осъществена в съответствие с посочените в приложение II условия.
         
            (39)  Т.е. с изключение на ипотеки, тъй като те не се считат за пряка експозиция на риск на недвижимото имущество.
         
            (40)  50 % се измерва като акции в размер на 50 % плюс една, загуба на мнозинство в борда и счетоводното деконсолидиране на субекта.
         
            (41)  Доклад за напредъка относно плана за преструктуриране на ING, окончателна версия от 19 юни 2012 г.
         
            (42)  Ликвидацията на дейността в Съединените щати (т.e. бизнеса, свързан с променливи анюитети и финансови продукти) се категоризира като pro forma продажба. Тази ликвидация, измерена чрез измерване на разпределения собствен капитал (въз основа на данни от финансовата 2011 година), заедно с продажбата на поне 25 % от дяла в ING Insurance US, ще доведе до продажба на над 50% (pro forma) преди 31 декември 2014 г.
         
            (43)  По отношение на Insurance US критерият за продажба на над 50 % ще бъде достигнат тогава, когато ING продаде поне 25 % от този бизнес, като се вземе предвид pro-forma продажбата на преустановените дейности в САЩ (посредством данни за разпределен собствен капитал за финансовата 2011 г.).
         
            (44)  Под „неоснователно забавяне“ се има предвид, че ING ще коригира своята цена в рамките на [0—20] работни дни, ако му бъде позволено да направи това въз основа на (местни) законови и регулаторни правила.
         
            (45)  „Финансова институция“ се определя като всички дружества в рамките на дадена група. В резултат на това се включват производни марки и дъщерни дружества.
         
            (46)  Ако ING Direct не е сред десетте водещи дружества, то може да се сравнява с десет(те) (най-големи) участници на пазара. Ако ING Direct е сред десетте най-големи участници на пазара, сравнението следва да се прави с другите девет най-големи участници на пазара. Последното не се отнася за ING Direct Austria, което може винаги да се сравнява с десет други (най-големи) участници на пазара.
         
            (47)  Под „неоснователно забавяне“ се има предвид, че ING ще коригира своята цена в рамките на [0—20] работни дни, ако му бъде позволено да направи това въз основа на (местни) законови и регулаторни правила.
         
            (48)  Вж. съображение 124.
         
            (49)  Т.е. всички клонове или дъщерни дружества на ING, които не са част от ING Direct и които са с пазарен дял над 5 %.
         
            (50)  По отношение на Insurance US критерият за продажба на над 50 % ще бъде достигнат тогава, когато ING продаде поне 25 % от тази дейност, като се вземе предвид pro-forma продажба на преустановените дейности (посредством данни за разпределения собствен капитал (данни за финансовата 2011 г.)).
         
            (51)  IRR би бил по-висок, тъй като общият размер на изплащането няма да се понижи, докато времето за изплащане ще бъде намалено и така ще се намали периодът, върху който се изчислява IRR.
         
            (52)  Обхваща се приложението към решението за преструктуриране и също така ангажиментите в приложението към решението за преструктуриране от 2009 г., ако е необходимо, т.е. до степента, в която съдилищата на Съюза считат член 2, втори параграф от решението за преструктуриране от 2009 г. и приложение II към това решение за валидни.
         
            (53)  Преобразуването би гарантирало на Нидерландия най-малко изплащане по номинална стойност, което Нидерландия може да изиска в случай на преобразуване съгласно условията, одобрени в решението за оздравяване.
         
            (54)  Същият подход бе използван в решението по дело SA.34539 Commerzbank, ОВ C 177, 20.6.2012 г., стр. 20, съображение (25).
         
            (55)  В дело SA.29833 KBC, ОВ C 135, 9.5.2012 г., стр. 5, съображения 74—83, Комисията оцени повторно помощта за преструктуриране на KBC с оглед изискванията в съобщението на Комисията относно връщане на жизнеспособността и оценка на мерките за преструктуриране във финансовия сектор според правилата за държавна помощ в настоящата криза, ОВ C 195,19.8.2009 г., стр. 9 („съобщението за преструктуриране“), тъй като измененията на плана за преструктуриране доведоха до допълнителна държавна помощ.
         
            (56)  Съображение (180) от решението за преструктуриране.
         
            (57)  Вж. съображение (71).
         
            (58)  Вж. съображение (70).
         
            (59)  Въпреки че тези данни не бяха използвани в проучването на RBB Economics (вж. съображение (16)), което се основава на по-обобщена информация за пазара, се приема, че изразените в проучването на RBB опасения щяха да бъдат променени в контекста на тази по-подробна информация. Подробните данни за динамиката на пазара не поставят под въпрос уместността на определението на пазара в решението за преструктуриране от 2012 г. Освен това Комисията не получи никакви мнения на трети страни относно решението за откриване на процедурата във връзка с уместността на определянето на пазара.
         
            (60)  Вж. съображение (18).
         
            (61)  N372/2009 AEGON, ОВ C 290, 27.10.2010 г., стр. 1, и SA.33303 SNS REAAL, ОВ C 33, 7.2.2012 г., стр. 5.
         
            (62)  Първоначално [15—25] %, вж. съображение (97) от решението за преструктуриране от 2012 г. В съображение (189) от решението за преструктуриране от 2012 г. Комисията вече прие намаление на IRR на 15 % като адекватно възнаграждение за целите на нейния анализ на съвместимостта.
         
            (63)  SA.33303 SNS REAAL, ОВ C 33, 7.2.2012 г., стр. 5, SA.29833 KBC, ОВ C135, 9.5.2012 г., стр. 5.
         
            (64)  Вж. съображение (192) от решението за преструктуриране от 2012 г.
         
            (65)  Макар че бяха осъществени някои сделки, те бяха с по-малък размер от ING Insurance. Например IPO на Talanx; придобиване на JEVCO от Intact Financial Corporation (размер на сделката: 530 млн. USD, пазарна спрямо счетоводна стойност: 1,3, май 2012 г.); придобиване на Old Mutual Skandinavia от Skandia LifeSkandia AB (размер на сделката: 2 496 млн. EUR, пазарна спрямо счетоводна стойност: 1,7, декември 2011 г.); придобиване на AXA Canada от Intact Financial Corporation (размер на сделката: 2 665 млн. USD, пазарна спрямо счетоводна стойност: 1,8, май 2011 г.; придобиване на Tower Australia от Dai Ichi Life (размер на сделката: 1 432 млн. USD, пазарна спрямо счетоводна стойност: 1,94, декември 2010 г.).
         
            (66)  Вж. съображение (28).
         
            (67)  На последно място запазването следва да е само временно, тъй като ING се ангажира да продаде своя бизнес с ПА […]. Мониторингът на този ангажимент включва периодични проучвания на пазара, за да се потвърди, че удължаването на крайния срок за продажба с промяна на условията за продажба във връзка с портфейла с ПА е ограничено до необходимия минимум.
         
            (68)  В точка 34 от съобщението за преструктуриране се посочва, че адекватното възнаграждение е един от най-подходящите начини за ограничаване на нарушенията на конкуренцията, тъй като чрез него се ограничава размерът на помощта.
         
            (69)  Вж. фигура 1 в съображение (77).
         
            (70)  [1,5—6] млрд. EUR, съответно средно [2—9] % през периода 2013—2015 г., вж. съображение (79).
         
            (71)  [40—140] млн. EUR, съответно [0,5—6] % до 2015 г., вж. съображение (80).
         
            (72)  Решение по дело SA.34539 Commerzbank, ОВ C 177, 20.6.2012 г., стр. 20, и решение по дело SA.29833 KBC, 9.5.2012 г., стр. 5.
      
      
         
            ПРИЛОЖЕНИЕ I
            
               СПИСЪК НА АНГАЖИМЕНТИТЕ
            
            a)   Изплащане на оставащите ценни книжа от първи ред;
            
                        —
                     
                     
                        ING ще изплати оставащите 300 000 000 основни ценни книжа от първи ред на Нидерландия съгласно следния график: i) 1 125 млн. EUR до 26 ноември 2012 г., ii) 1 125 млн. EUR до 6 ноември 2013 г., iii) 1 125 млн. EUR до 31 март 2014 г. и iv) 1 125 млн. EUR до 15 май 2015 г., както е описано подробно в графика по-долу.
                        График за изплащане
                        (млрд. EUR)
                        50 % премия/начислени лихви
                        Обратно изкупуване
                        Погасяване по номинална стойност чрез преобразуване
                        За да стане общото плащане точно 4,5 млрд. EUR, за една много малка част ING ще трябва да използва опцията за преобразуване на основни ценни книжа от първи ред, тъй като обратното изкупуване на 150 % ще задейства начислените лихви, ако не бъде извършено до 13 май всяка година. В случай на (такова) преобразуване (което също е описано под този ангажимент по-долу), нидерландската държава ще избере погасяване по номинална стойност в брой.
                     
                  
                        —
                     
                     
                        Това изплащане ще се извършва предимно чрез обратно изкупуване на ценните книжа от Нидерландия и чрез заплащане на свързаната с това премия в размер на 50 %. Горепосоченият график води до изплащане на общо 4,5 млрд. EUR, което означава общ процент на възвръщаемост на инвестициите (IRR) в размер на точно 12,5 %, което е над общата възвръщаемост от поне 10 %, посочена в решението за оздравяване от 12 ноември 2008 г. ING ще използва своята опция за преобразуване само до степента, в която изплащанията на купони бъдат задействани и/или начислените лихви са дължими, така че постъпленията да се равняват на общо 4,5 млрд. EUR. В такъв случай изплащанията на купони и/или плащането на начислените лихви, водещи до постъпления над общата сума от 4,5 млрд. EUR, ефективно ще бъдат удържани от тази сума или, според случая, могат да бъдат приспаднати от плащането на премия в размер на 50 %. Изплащането на общо 4,5 млрд. EUR може да бъде постигнато чрез pro rata преобразуване на част от оставащите ценни книжа вместо обратното им изкупуване. Всички оставащи плащания (номинални, премии, купони и/или начислени лихви) са в размер на общо 4,5 млрд. EUR.
                     
                  
                        —
                     
                     
                        Действителното изплащане на траншовете в рамките на горепосочения график зависи от одобрението на Централната банка на Нидерландия (DNB).
                     
                  
                        —
                     
                     
                        ING цели да се издължи на Нидерландия колкото се може по-бързо и ще ускори плащанията, ако това е приемливо от пруденциална гледна точка при преобладаващите финансови обстоятелства. Ако ING ускори плащанията, това съответно ще доведе до IRR над 12,5 %
                     
                  
                        —
                     
                     
                        Ако изплащане на транш не може да бъде извършено изцяло или отчасти, ING ще компенсира това чрез съответно увеличение на следващия транш. Нидерландия се ангажира да отправи повторно уведомление за мярката за рекапитализация с основен капитал от първи ред, в случай че ING не извърши напълно два последователни транша за изплащане.
                     
                  
                        —
                     
                     
                        Ако ING не изплати общо 4,5 млрд. EUR до 15 май 2015 г., както е посочено в графика, Нидерландия се ангажира да отправи повторно уведомление за мярката за рекапитализация с основен капитал от първи ред.
                     
                  б)   Ангажименти относно намаляването на счетоводния баланс на ING;
            
                        —
                     
                     
                        ING продължава да намалява своя счетоводен баланс с приблизително 45 % в сравнение с резултатите за третото тримесечие на 2008 г. чрез продажби (1) или други мерки, насочени към намаляване на размера на счетоводния баланс (например .ликвидация на портфейлите) (2) до 31 декември 2015 г. Намаляването на счетоводния баланс, за което е поет ангажимент, се основава на данни от третото тримесечие на 2008 г. и в него не се отчита евентуалното въздействие на органичен растеж, промени на обменните курсове, промени на лихвените проценти или допълнителни увеличения поради потенциални нови регулаторни изисквания, например ако от банките бъде изискано да поддържат значително по-големи ликвидни буфери поради нови разпоредби за целия Европейски съюз.
                     
                  
                        —
                     
                     
                        ING няма да подлежи на ограничение на органичния растеж (т.е. растеж, който не е свързан с придобивания) на счетоводния баланс на своите предприятия. ING продължава да следва обща политика, съгласно която използва своя растеж във финансови средства, поверени от клиенти, главно за увеличаване на кредитите за реалната икономика (дружества и клиенти) и продължава да намалява своята експозиция на класове от активи с по-висок риск в рамките на обезпечени с търговски ипотеки ценни книжа и RMBS. Дружеството няма да предприема нови инициативи, които увеличават пряката експозиция на риск на неговото недвижимо имущество (3), в съответствие с общата политика на ING за отстраняване на риска.
                     
                  
                        —
                     
                     
                        ING се ангажира да продаде над 50 % от дейностите на ING по застраховане/управление на инвестиции в Азия преди 31 декември 2013 г., над 50 % от дейностите по застраховане/управление на инвестиции в САЩ преди 31 декември 2014 г. и над 50 % от дейностите по застраховане/управление на инвестиции в Европа преди 31 декември 2015 г., (4) в допълнение към субектите/бизнес дейностите, които вече са продадени от ING/предмет на ликвидационно управление/приключени, както е посочено в съображение 77 от решението за преструктуриране от 2012 г. и най-новия двугодишен доклад за напредъка (5). Освен това по отношение на застрахователния бизнес/управлението на инвестиции в САЩ ING се ангажира да продаде поне 25 % от него преди 31 декември 2013 г. (6)
                        
                     
                  
                        —
                     
                     
                        Счита се, че лишаването от контрол върху повече от 50 % от дяла на ING (т.e. измерен в акции) в даден бизнес отговаря на изискването за продажба. В такъв случай ING ще загуби своето мнозинство в борда и ще деконсолидира бизнеса (в съответствие със счетоводните правила на Международните стандарти за финансово отчитане). ING ще продаде своя оставащ дял в i) своя бизнес по застраховане/управление на инвестиции в Европа преди 31 декември 2018 г., ii) застраховане/управление на инвестиции в САЩ преди 31 декември 2016 г. и iii) застраховане/управление на инвестиции в Азия преди 31 декември 2016 г.
                     
                  в)   Освен това Нидерландия се ангажира, че ING ще спазва забрана за придобиване:
            
                        —
                     
                     
                        ING ще се въздържа от придобиване на финансови институции за допълнителен период. Освен това за същия период ING ще се въздържа от придобиване на (други) предприятия, което би забавило изплащането на основните ценни книжа от първи ред на Нидерландия. Забраната за придобиване ще се прилага до 18 ноември 2015 г. или до датата, на която бъдат продадени над 50 % от застрахователната дейност/управлението на инвестиции в Азия, 50 % от застрахователната дейност/управлението на инвестиции в САЩ и 50 % от застрахователната дейност/управлението на инвестиции в Европа, в зависимост от това кое събитие е настъпило по-рано. (7)
                        
                     
                  
                        —
                     
                     
                        Независимо от тази забрана ING може след получаване на одобрение от Комисията да придобива предприятия, по-специално ако това е от решаващо значение за запазване на финансовата стабилност или конкуренцията на съответните пазари.
                     
                  г)   Освен това Нидерландия се ангажира, че ING Bank ще спазва забрана за заемане на лидерска позиция по отношение на цените:
            
               ING EU (без ING Direct) > 5 % пазарен дял
            
            
                        —
                     
                     
                        Няма да се прилага забрана за заемане на лидерска позиция по отношение на цените за Нидерландия (ипотеки, спестявания, депозити на МСП, частно банкиране и др.). Разпоредбите по-долу се прилагат за други предприятия в ЕС, различни от ING, с пазарен дял над 5 %.
                     
                  
                        —
                     
                     
                        Без предварително разрешение от Комисията ING няма да предлага по-благоприятни цени за стандартни продукти на ING (на пазари, както е определено по-долу) от трите свои преки конкуренти с най-добри цени по отношение на пазарите на ЕС, на които ING има пазарен дял над 5 %. Това означава, че ING може да предлага дадена цена, когато на пазара има поне три продукта с по-добра цена.
                     
                  
                        —
                     
                     
                        Този ангажимент е ограничен до стандартните продукти на ING на следните продуктови пазари: i) пазара на спестявания на дребно, ii) ипотечния пазар на дребно, iii) частното банкиране до степента, в която обхваща ипотечни или спестовни продукти, или iv) депозити за МСП (когато МСП се определят в съответствие с определението за МСП, което ING използва обичайно/понастоящем в своя бизнес в съответната държава). Веднага щом ING узнае, че предлага по-благоприятни цени за своите продукти от три конкурента с най-добри цени, ING възможно най-скоро и без неоснователно забавяне — [0—20] работни дни, ако му бъде позволено да направи това въз основа на (местни) законови и регулаторни правила — коригира своята цена до равнище, което отговаря на този ангажимент. В момента, в който ING определя своите цени, то оценява дали те отговарят на ограниченията, свързани със забраната за заемане на лидерска позиция по отношение на цените. С оглед свеждане до минимум на конфликтите между забраната за заемане на лидерска позиция по отношение на цените и законовите и регулаторните ограничения при коригирането на цените, ING ще ограничи валидността на своите предложения на пазара до максимум три месеца.
                     
                  
               ING Direct EU
            
            
                        —
                     
                     
                        Освен това, с оглед да се подпомогне дългосрочната жизнеспособност на ING, ING Direct няма да предлага без предварително разрешение от Комисията по-благоприятна цена от цената на своя пряк конкурент с най-добра цена (от десетте финансови институции с най-голям пазарен дял на съответния продуктов пазар) (8) по отношение на стандартни продукти на ING на пазарите за ипотеки и спестявания на дребно в рамките на ЕС. Това означава, че ING може да предлага дадена цена, когато на пазара има поне един продукт с по-добра цена. Финансова институция ще се определя като всички дружества в рамките на една група (т.е. включват се производни марки и дъщерни дружества). Всички цени, предлагани от такава финансова институция (включително цени за производни марки и дъщерни дружества), могат да се използват за сравнение.
                     
                  
                        —
                     
                     
                        Веднага щом ING Direct узнае, че е заело лидерска позиция по отношение на цените на пазари за ипотеки или спестявания на дребно в рамките на ЕС, ING Direct ще коригира своята цена до равнище, което отговаря на този ангажимент, колкото се може по-скоро и без неоснователно забавяне — в рамките на [0—20] работни дни, ако му бъде позволено да направи това въз основа на (местни) законови и регулаторни правила. В момента, в който ING Direct определя своите цени, то ще оцени дали те отговарят на ограниченията. С оглед свеждане до минимум на конфликтите между забраната за заемане на лидерска позиция по отношение на цените и законовите и регулаторните ограничения при коригирането на цените, ING Direct ще ограничи валидността на своите предложения на пазара до максимум три месеца.
                     
                  
                        —
                     
                     
                        В случай че броят на цените в критерия за сравнение, базиран на най-добрите ставки на всяка от десетте водещи финансови институции, е по-малък от десет, ще се използват следващите по размер 11-та, 12-та, 13-та и т.н. финансови институции, докато бъдат установени десет цени от различни финансови институции.
                     
                  
                        —
                     
                     
                        За всяка държава и продуктова група е договорен списък с предварително определени десет водещи финансови институции (този списък е включен в отделен документ, договорен с Комисията като основа на мониторинга), който ще се използва до 30 юни 2013 г. и трябва периодично да се актуализира. През второто тримесечие на 2013 г. контролиращото доверено лице относно ЗЛПЦ ще преразгледа списъка и при необходимост ще предложи промени.
                        За Испания, Франция и Италия са сключени специални споразумения за сравнение. В конкретния случай с Италия (основна ставка) ING се ангажира да предлага по-ниска цена от класираната на първо място основна ставка в Италия в сравнение с целия пазар за спестявания (като се изключат трима нишови участници: […]). Новите участници на пазара ще се оценяват от контролиращото доверено лице относно ЗЛПЦ. Критерият за сравнение за италианските промоционални ставки за спестовни сметки с променлива лихва се основава на десетте водещи финансови институции. За всяка финансова институция се отчита най-високата промоционална ставка за спестовни сметки с променлива лихва. Ако финансовата институция не предлага промоционална ставка за спестовни сметки с променлива лихва, вместо това се взема най-високата оферта за срочен депозит за [1—12] месеца. Ако обаче повече от [2—6] от водещите финансови институции предлагат промоционална ставка за спестовни сметки с променлива лихва, не може да се използват срочни депозити за [1—12] месеца. ING се ангажира да предлага цена, която е по-ниска от най-добрата оферта в този сравнителен списък. Подробностите за изключения и други пояснения са включени в отделен документ, договорен с Комисията за целите на мониторинга.
                     
                  
               Общи
            
            
                        —
                     
                     
                        Освен това ING няма да предлага стимули за придобиване (например бонуси в брой), изплащани при откриване на спестовна сметка, които в съчетание с предлагания лихвен процент са по-благоприятни от най-добрата комбинация от лихвен процент и стимул за придобиване на пазара на спестявания. Освен това, когато се предлага пакет от продукти (включително спестовна сметка), нито една комбинация от лихвени проценти и стимули за придобиване на такъв пакет не е по-висока от най-добрата комбинация от лихвен процент и стимули за придобиване на пазара за спестявания или за подобен пакет. Пакетът включва цената на самия продукт. С оглед изчисляване на общата стойност на офертата стимулът за придобиване се намалява с размера на средния първи депозит на ING за кампанията за период от 12 месеца, като по този начин се получава ефективният комбиниран лихвен процент. За ING EU ((без ING Direct) > 5 % пазарен дял) пакетите се сравняват с трите преки конкурента с най-добри цени. За ING Direct пакетите се сравняват с десетте финансови институции с най-голям пазарен дял на съответния продуктов пазар.
                     
                  
                        —
                     
                     
                        В случай че настъпят промени на пазара, които водят до липса на значителна конкуренция в рамките на определена сравнителна категория, дори след като бъдат включени всички финансови институции, или в случай че конкурентите i) предоставят невярна или непълна информация на клиентите във връзка със забраната на ING да заема лидерска позиция по отношение на цените или ii) се опитат да изложат ING на риск от нарушаване на забраната за заемане на лидерска позиция по отношение на цените, контролиращото доверено лице относно ЗЛПЦ след изслушване от страна на Комисията изготвя предложение и полага усилия за постигане на споразумение между Комисията и ING с оглед да се намери решение в духа на решенията, включени в отделен документ, договорен с Комисията за целите на мониторинга.
                     
                  
                        —
                     
                     
                        Ангажиментите, свързани със забраната за заемане на лидерска позиция по отношение на цените, които ING пое през 2009 г. и които са включени в приложението към решението на Комисията от 11 май 2012 г., ще останат валидни за преходен период до три месеца след приемане на решението на Комисията по това изменено приложение. Изменените ограничения, заложени в това приложение, ще влязат в сила три месеца след приемането на решението на Комисията по това изменено приложение. Забраната за заемане на лидерска позиция по отношение на цените ще се прилага до 18 ноември 2015 г. или до датата, на която бъдат продадени над 50 % от застрахователните дейности/управлението на инвестиции в Азия, 50 % от застрахователните дейности/управлението на инвестиции в САЩ (9) и 50 % от застрахователните дейности/управлението на инвестиции в Европа, в зависимост от това кое събитие е настъпило по-рано. Контролиращо доверено лице, предварително избрано и предложено от ING, ще бъде определено от Нидерландия да проследява този ангажимент („контролиращо доверено лице относно ЗЛПЦ“). Назначаването на контролиращото доверено лице относно ЗЛПЦ подлежи на одобрение от Комисията.
                     
                  д)   Нидерландия се ангажира с редица подробни разпоредби във връзка с отделянето и продажбата на WUH/Interadvies:
            
                        —
                     
                     
                        Прави се препратка към искането за преразглеждане/предложения икономически сценарий (сценария „Ван Гог“) на Нидерландия от 4 ноември 2011 г. и последващи актуализации, представени на Комисията, по-специално актуализацията на икономическия сценарий от 11 юли 2012 г. Ангажиментите по сценария „Ван Гог“ са изброени по-долу.
                     
                  
                        —
                     
                     
                        ING ще създаде ново дружество за продажба в Нидерландия, което ще бъде отделено от настоящия му бизнес по банкиране на дребно в Нидерландия. Ключовите финансови прогнози за този бизнес ще бъдат следните: (10)
                        
                        
                           Баланси на клиенти и прогнози за финансиране на NN-bank
                        
                        
                                    (милиони)
                                 
                              
                                     
                                 
                                 
                                    Начало
                                 
                                 
                                    2013
                                 
                                 
                                    2014
                                 
                                 
                                    2015
                                 
                                 
                                    2016
                                 
                                 
                                    2017
                                 
                              
                                    
                                       Баланси на клиенти
                                    
                                 
                              
                                    Ипотеки
                                 
                                 
                                    EUR 2 600 
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Потребителско кредитиране
                                 
                                 
                                    EUR 188 
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Депозити на клиенти
                                 
                                 
                                    EUR 2 940 
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    
                                       Финансиране на едро
                                    
                                 
                              
                                    Финансиране от ING Bank
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Капиталови пазари
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                  
                        —
                     
                     
                        Резултатът трябва да бъде жизнеспособно и конкурентоспособно ново дружество, а също така самостоятелно и отделено от предприятията, запазени от ING. Това ново дружество ще се състои от части от бизнеса на вече отделеното и самостоятелно банково подразделение Westland Utrecht/Interadvies („Westland Utrecht Bank“) и настоящите (ограничени) дейности на създаденото наскоро банково подразделение на Nationale Nederlanden (NN Bank).
                     
                  
                        —
                     
                     
                        Дружеството за продажба ще бъде поставено под контрола на клона на ING по застраховане/управление на инвестиции в Европа, който е поел дългосрочен стратегически ангажимент към нидерландския пазар на дребно, и ще извършва дейност под марката „Nationale Nederlanden“ (като „NN Bank“), със свой собствен капацитет за финансиране и широкообхватна мрежа за дистрибуция. В резултат на това NN Bank ще бъде продадена като част от клона на ING по застраховане/управление на инвестиции в Европа не по-късно от 31 декември 2015 г. Тази продажба най-вероятно ще бъде извършена чрез първично публично предлагане (IPO).
                     
                  
                        —
                     
                     
                        NN Bank ще предлага широка и съгласувана продуктова линия с ипотеки, спестявания, банкови анюитети, инвестиции и потребителски кредити в съчетание с основните продукти за застраховане на дребно на застрахователните дружества NN Life и P&C. (11) NN Bank ще достига до клиентите чрез интегриран дистрибуторски модел с множество канали, ще наема независими финансови консултанти и ще разработи собствена мрежа от агенти с общонационално покритие за консултации по сложни финансови ситуации и продукти и също така ще разширява своята дейност чрез интернет и телефонни центрове за продажби и обслужване на клиенти. Всички тези канали за дистрибуция заедно осигуряват достъп до над 2,5 млн. клиенти на NN.
                     
                  
                        —
                     
                     
                        NN Bank като цяло ще се финансира със собствени средства от дейности по спестявания на дребно и излишък от финансови средства от застрахователния бизнес, при необходимост допълнени от външно финансиране. NN разполага с достъп до финансиране и капитал, което позволява растеж и производство на ипотеки, а при настоящите условия на пазара това представлява конкурентно предимство.
                     
                  
                        —
                     
                     
                        С изпълнението на предложения икономически сценарий част от съществуващия ипотечен портфейл на Westland Utrecht Bank ще бъде запазен от ING. Счетоводният баланс на NN Bank ще бъде скромен в началото, така че да се осигури адекватно съгласуване на активи и пасиви и бързо разрастване до пазарен участник със среден размер. Капитализацията ще бъде достатъчна за изпълнението на нейния дългосрочен план за растеж: ING ще прехвърли икономическите облаги от запазения от ING портфейл (350 млн. EUR въз основа на нетната настояща стойност на (икономическите) приходи от този портфейл) като предварително вливане на капитали и ще осигури допълнителни капитали (до 120 млн. EUR), ако и когато възникне необходимост, но най-късно точно преди продажбата (ако коефициентът на ливъридж по „Базел III“ стане задължителен и когато NN Bank се нуждае от капитал, за да изпълни своя бизнес план). По този начин ще се гарантира растеж до около 2016 г., след което NN Bank ще бъде в състояние да финансира със собствени средства своя растеж. Така ING ще поеме всички разноски и рискове във връзка със запазения ипотечен портфейл (до неговия падеж) и ще прехвърли приходите на NN Bank.
                     
                  
                        —
                     
                     
                        NN Bank ще има следните цели по отношение на ипотеки и потребителско кредитиране:
                        
                                    —
                                 
                                 
                                    
                                       Ипотеки
                                    
                                    По отношение на ипотеките NN Bank ще реализира средно годишно ново производство, включително подновяване от притежавания от ING Bank (с марка NN) портфейл, в размер на поне [1,5—6] млрд. EUR годишно и [2—9] % от общото производство на ипотеки на нидерландския пазар с максимум от [2—8] млрд. EUR годишно за периода от 2013 г. (измерено от момента, в който NN Bank започне да функционира (12)) до 2015 г. Ако тези критерии не бъдат изпълнени, ING се ангажира да извърши кумулативно следните действия:
                                    
                                                —
                                             
                                             
                                                да прехвърли индивидуални отношения с клиенти чрез прехвърляне на ипотеки към NN Bank (въз основа на индивидуални оферти към клиенти, които са сключили договори за ипотеки с ING Bank (13)) (като размерът зависи от необходимостта да се достигне горепосоченият пазарен дял; подбор на портфейла на ING от PD и LGD (14) в съответствие с икономическия сценарий);
                                             
                                          
                                                —
                                             
                                             
                                                да прехвърли собствеността върху тези ипотеки без допълнителна такса за клиента или такса за NN Bank;
                                             
                                          
                                                —
                                             
                                             
                                                да позволи на NN Bank да използва каналите за дистрибуция на ING Bank, за да предлага ипотеки от NN Bank на клиенти на ING Bank с оглед постигане на целите.
                                             
                                          
                              
                                    —
                                 
                                 
                                    
                                       Потребителско кредитиране
                                    
                                    По отношение на потребителските кредити NN Bank ще реализира годишно ново производство в размер на поне [10—100] млн. EUR и поне [0,5—4] % от общото производство на потребителски кредити на нидерландския пазар до 31 декември 2013 г. (15) NN Bank ще реализира годишно ново производство в размер на поне [40—140] млн. EUR годишно и поне [0,5—5] %, което да бъде измерено към 31 декември 2015 г. с максимум от [100—200] млн. EUR. Ако тези критерии не бъдат изпълнени, ING се ангажира да извърши следните действия:
                                    
                                                —
                                             
                                             
                                                да прехвърли индивидуални отношения с клиенти чрез прехвърляне на портфейл с потребителски кредити на ING Bank Netherlands (т.е. портфейл, притежаван от ING Bank) към NN Bank (като размерът зависи от необходимостта да се достигне горепосоченият пазарен дял; подбор на портфейла на ING от PD и LGD в съответствие с икономическия сценарий);
                                             
                                          
                                                —
                                             
                                             
                                                да прехвърли собствеността върху тези потребителски кредити без допълнителна такса за клиента или такса за NN Bank.
                                             
                                          
                              
                  
                        —
                     
                     
                        ING се ангажира, че минималното целево ниво на капитал от първи ред на NN Bank ще бъде 12 % (което е много над регулаторното минимално изискване) към 31 декември 2015 г. или при продажбата на над 50 % от клона на ING по застраховане/управление на инвестиции в Европа, според случая.
                     
                  
                        —
                     
                     
                        ING се ангажира да включи платежен инструмент към NN Bank под формата на кредитна карта с марката NN, като разходите за клиенти са не по-високи от разходите за дебитна карта. По отношение на картодържателите на кредитни карти с марката NN ING ще осигури безплатен достъп до своите банкомати за период от три години след като продуктът започне да се предлага и най-късно до 31 декември 2015 г.
                     
                  
                        —
                     
                     
                        ING ще изпрати писма с маркетингова цел във връзка с NN Bank на 350 000 свои клиенти в съответствие с нидерландското законодателство за неприкосновеност на личния живот. ING ще има възможност да обясни на клиентите си, че изпращането на тези писма се прави с цел спазване на правилата на ЕС за държавна помощ от страна на ING.
                     
                  
                        —
                     
                     
                        ING Bank ще определи горен праг за своето производство на нови ипотеки. ING се ангажира, че годишното производство на ипотеки на ING Bank (с изключение на случаите на подновяване) няма да надвишава [2—4] пъти новото производство на NN Bank. Новото производство на ING за тримесечие не може да надвишава повече от [2,5—5] пъти новото производство на NN Bank в същото тримесечие, и повече от [2,25—4,5] новото производство на NN Bank за половин година. Ако новото производство на NN Bank за година надхвърля [2—8] млрд. EUR, няма ограничения върху новото производство на ING Bank (което означава, че ако за един семестър (полугодие) новото производство на NN Bank надхвърли [1—4] млрд. EUR, ING няма да бъде ограничено по отношение на обема на своето ново производство за следващия семестър.
                        NN Bank трябва ежемесечно да представя на ING данни за новото производство (нови предложения, приети предложения) и прогнози без неоснователно забавяне. Спазването на горния праг ще се измерва въз основа на производствените резултати, публикувани от нидерландския Kadaster.
                        Горепосоченото ограничение се прилага от 1 януари 2013 г. до 31 декември 2015 г. В преходния период до стартирането на сценария „Ван Гог“ ING се ангажира за максимално ново годишно производство (с изключение на случаи на подновяване) в размер на [1,5—6] млрд. EUR, умножено по [2—4] ( [3—24] млрд. EUR). За напредъка се докладва на всеки три месеца.
                     
                  
                        —
                     
                     
                        NN Bank трябва да финансира със собствени средства своя счетоводен баланс. Профилът на финансиране на NN Bank ще бъде в съответствие с прогнозите в счетоводния баланс, както се предлага в икономическия сценарий. Това означава, че ING няма да увеличава своето финансиране на NN Bank в абсолютни суми над сумите в бизнес плана за всяка година и максималното финансиране, предоставено от ING през 2015 г., ще бъде 2,7 млрд. EUR.
                        Предоставеното от ING в края на 2015 г. финансиране в максимален размер 2,7 млрд. EUR трябва да бъде под формата на търгуеми ценни книжа, като ING може да закупува на пазарни цени необезпечени или обезпечени дългови облигации, например обезпечени облигации или RMBS. Дълговите облигации също така могат да се закупуват от инвеститори, различни от ING. 100 % от дълговите облигации следва да имат срок на погасяване при издаването им от пет или повече години, 66 % от тях следва да имат срок на погасяване при издаването им, равен на или по-дълъг от седем години, и 33 % — срок на погасяване, равен на или по-дълъг от десет години. Ценообразуването, основано на принципа на сделката между несвързани лица, ще се определя или от ценообразуването на самите ценни книжа, или — ако ING е единственият купувач на ценните книжа — от цените на други съпоставими участници на вторичния пазар, предложени от контролиращото доверено лице.
                        Обемът на финансирането на NN Bank (общо депозити и финансиране на едро) (16) ще бъде в размер на поне 75 % през първата година, 80 % през втората година и 85 % през третата година (с максимално финансиране на едро в размер на [1—4] млрд. EUR) спрямо прогнозите в базовия сценарий.
                        Ако поради съществени промени в регулаторната среда и/или условията на пазара действителното финансиране е под тези граници, в резултат на което прогнозите за счетоводния баланс трябва да се актуализират, ING ще докладва този факт на контролиращото доверено лице и на Комисията. Контролиращото доверено лице след консултация с Комисията ще предложи мерки, които следва да се предприемат с цел запазване на жизнеспособността на NN Bank и които следва да бъдат одобрени от Комисията.
                        Равнището на финансиране на ING ще се подлага на преглед ежегодно, считано от стартирането на NN Bank (сценария „Ван Гог“), до 31 декември 2015 г.
                        Ако прогнозите за финансиране на икономическия сценарий не са изпълнени до края на всяка отделна година, ING ще предприеме следните корективни мерки:
                        
                                    —
                                 
                                 
                                    Ø След първата година ING ще изпрати писма с маркетингова цел във връзка с NN Bank на допълнителни 50 000 клиенти на ING, ако действителното финансиране е под 80 %, и на допълнителни 100 000 клиенти на ING, ако действителното финансиране е под 75 % от прогнозата за първата година в базовия сценарий. След втората година ING ще изпрати писма с маркетингова цел във връзка с NN Bank на допълнителни 100 000 клиенти на ING, ако действителното финансиране е под 85 %, и на допълнителни 150 000 клиенти на ING, ако действителното финансиране е под 80 % от прогнозата за втората година в базовия сценарий. Изпращането на писмата с маркетингова цел ще бъде извършено в съответствие с нидерландското законодателство за неприкосновеност на личния живот. ING ще има възможност да обясни на клиентите си, че изпращането на тези писма се прави с цел спазване на правилата на ЕС за държавна помощ от страна на ING.
                                 
                              
                                    —
                                 
                                 
                                    Ø След първата година ING ще осигури допълнителен бюджет за маркетинг на NN Bank в размер на 1 млн. EUR, ако действителното финансиране е под 80 %, и 2 млн. EUR, ако действителното финансиране е под 75 % от прогнозата за първата година в базовия сценарий. След втората година ING ще осигури допълнителен бюджет за маркетинг на NN Bank в размер на 2 млн. EUR, ако действителното финансиране е под 85 %, и 4 млн. EUR, ако действителното финансиране е под 80 % от прогнозата за втората година в базовия сценарий. След третата година ING ще осигури допълнителен бюджет за маркетинг на NN Bank в размер на 5 млн. EUR, ако действителното финансиране е под 85 %, и 6 млн. EUR, ако действителното финансиране е под 80 % от прогнозата за третата година в базовия сценарий. NN Bank ще използва този бюджет за маркетинг във връзка с нови директни продажби (предимно промоционални […] и […] стимули и в по-малка степен други маркетингови методи и т.н. Ако мерките не се състоят изцяло от промоционални […] или […] стимули, те трябва да бъдат одобрени от контролиращото доверено лице и могат да бъдат отхвърлени от Комисията).
                                 
                              Ако действителното финансиране за 2015 г. е под 85 % от прогнозата за 2015 г. в базовия сценарий, ING ще предприеме следната корективна мярка в допълнение към горепосоченото:
                        
                                    —
                                 
                                 
                                    Ø ще предостави двугодишно удължаване на безплатния достъп до банкомати на ING за картодържатели на кредитни карти с марката NN (до 31 декември 2017 г.).
                                 
                              
                  
                        —
                     
                     
                        Комисията ще оцени горепосочените ангажименти при продажбата на над 50 % от клона на ING по застраховане/управление на инвестиции в Европа или, според случая, на NN Bank, или до 31 декември 2015 г., в зависимост от това кое събитие е настъпило по-рано. Ангажиментите ще приключат на датата на продажбата на над 50 % от клона на ING по застраховане/управление на инвестиции в Европа или, според случая, на NN Bank, освен ако е посочено друго.
                     
                  
                        —
                     
                     
                        Създаването на NN Bank ще бъде осъществено под надзора на назначеното понастоящем контролиращо доверено лице. ING ще отдели NN Bank до момента на продажбата на над 50 % от клона на ING по застраховане/управление на инвестиции в Европа, като това следва да се наблюдава от контролиращото доверено лице. За изпълнението на мерките за разделяне на дейностите водещият принцип при проектирането ще гласи, че това ще позволи на NN Bank и NN Insurance да осъществяват по адекватен начин интегрирана търговска стратегия между застраховките на дребно и банковите продукти и услуги на дребно.
                     
                  
                        —
                     
                     
                        ING ще се въздържа за междинен период от и до 12 месеца след продажбата на NN Bank (продажба на над 50 % от клона на ING по застраховане/управление на инвестиции в Европа и NN Bank) активно да предлага на клиенти на NN Bank продукти, които NN Bank предоставя на тези клиенти към датата на приемане на решението на Комисията.
                     
                  е)   Разходите за всички доверени лица, назначени по време на процеса на преструктуриране, се поемат от ING.
            ж)   С цел възстановяване на жизнеспособността Нидерландия се ангажира, че ING ще спазва следните ангажименти:
            
                        —
                     
                     
                        ING ще продължи да насочва предоставеното от него финансиране, което не произлиза от депозити, към по-дългосрочно финансиране чрез издаване на повече дългови инструменти с матуритет над една година. Това ще предполага, че относителният дял на неизплатеното дългосрочно финансиране (с матуритет над една година) в частта от счетоводния баланс на ING, която не е свързана с депозити, ще продължи да се увеличава. Успехът на тази стратегия зависи от това дали пазарите ще се върнат към по-малко стресови условия;
                     
                  
                        —
                     
                     
                        ING се ангажира да премахне двойния ливъридж. За тази цел при извършването на продажби на застрахователния му бизнес постъпленията от тях ще се използват за намаляване на двойния ливъридж — до степента, в която постъпленията не са необходими, за да поддържат ливъриджа на оставащия застрахователен бизнес на приемливо равнище — като в крайна сметка трябва да се стигне до пълно премахване на двойния ливъридж. Отделно от това до степента, в която се генерира излишък от капитал в сравнение с необходимото за удовлетворяване на нуждите по „Базел III“ или „Платежоспособност II“, дивидентите за холдинговата група могат да представляват допълнителен източник, с който да се ускори премахването на двойния ливъридж.
                     
                  з)   По отношение на отлагането на купони и закупуването на ценни книжа от първи и втори ред Нидерландия се ангажира, че ING ще спазва следните разпоредби:
            
                        —
                     
                     
                        ING няма да е длъжно да отлага купонни плащания на хибриди.
                     
                  Нидерландските органи разбират, че Комисията е против идеята получателите на държавна помощ да получават възнаграждение за собствените си средства (собствен капитал и подчинен дълг), когато техните дейности не генерират достатъчни печалби (17), и че в този контекст Комисията принципно е против закупуването на капитал от втори ред и хибриди от първи ред. В бъдеще закупуването или обратното изкупуване на капитал от втори ред и хибриди от първи ред ще се предлага поотделно за всеки случай на Комисията за разрешение до по-ранната дата от 18 ноември 2014 г. или датата, на която ING напълно изплати основните ценни книжа от първи ред на Нидерландия (включително съответните начислени лихви върху купони от основни дейности от първи ред и премийни такси за оттегляне).
            Независимо от горепосоченото ограничение ING ще има право да купи хибридния инструмент на ING Verzekeringen NV на стойност 1,25 млрд. EUR (ISIN XS0130855108), който разполага с клауза за промяна на контролния дял, при което ING Verzekeringen NV ще изпадне в неплатежоспособност. Покупката на този инструмент е предварително условие за изискваното преструктуриране с цел да се създадат условия за самостоятелен застрахователен бизнес. Клаузата за промяна на контролния дял ще бъде задействана при продажбата на Insurance Asia.
            и)   Нидерландия се ангажира, че ING ще се въздържа от масов маркетинг, при който мярката за рекапитализация се изтъква като предимство в конкурентен план.
            й)   Нидерландия се ангажира, че ING ще запази ограниченията върху своите политики за възнаграждение и маркетингови дейности, какъвто ангажимент бе поет преди това съгласно споразуменията във връзка с основните ценни книжа от първи ред и механизма за подкрепа на неликвидните активи.
            к)   ING и Нидерландия се ангажират да представят на Комисията доклад за напредъка по изпълнението на плана за преструктуриране на всеки шест месеца до 31 декември 2013 г. и веднъж годишно до 2018 г. или до пълната продажба на застрахователния бизнес на ING.
            л)   Ако ING не е удовлетворено от ангажимент за продажба или от които и да било ангажименти, свързани с NN Bank, които следва да бъдат изпълнени до 2015 г., Нидерландия ще отправи до Комисията повторно уведомление за мярката за рекапитализация.
            м)   Пълното и правилно изпълнение на всички ангажименти и задължения, посочени в настоящото приложение, ще се подлага на постоянен и щателен мониторинг до 31 декември 2015 г. от контролиращо доверено лице с подходяща квалификация, което е независимо от ING. Дружеството, на което понастоящем е поверена тази задача, ще продължи да осъществява мониторинг по отношение на ангажимента, свързан със сценария „Ван Гог“, както и по отношение на всички други ангажименти в настоящото приложение, с изключение на мониторинга на забраната за заемане на лидерска позиция по отношение на цените. Спазването на забраната за заемане на лидерска позиция по отношение на цените ще се наблюдава от друго доверено лице — контролиращото доверено лице относно ЗЛПЦ. Комисията ще извърши преглед по отношение на двете доверени лица след шест месеца и периодично след това. Договореностите и назначаването на контролиращото доверено лице относно ЗЛПЦ и неговите задължения са изложени в отделно споразумение.
            н)   Нидерландия се ангажира, че пълното изпълнение на плана за преструктуриране на ING ще бъде завършено преди 31 декември 2015 г., освен ако е посочено друго, например продажбата на оставащия дял (т.е. дяла под 50 %) в клона на ING по застраховане/управление на инвестиции.
            
               (1)  ING ще реализира поне […] млрд. EUR от общото намаляване на счетоводния баланс (с 45 %) под формата на продажби (в съответствие с плана за преструктуриране на ING от 2009 г.).
            
               (2)  Ликвидацията на бизнеса с променливи анюитети и финансови продукти в Съединените щати може да бъде отчетена като продажба, при условие че е осъществена в съответствие с посочените в приложение II условия.
            
               (3)  Т.е. с изключение на ипотеки, тъй като те не се считат за пряка експозиция на риск на недвижимото имущество.
            
               (4)  Т.e. 50 % се измерва като акции в размер на 50 % плюс една, загубване на мнозинството в борда и счетоводното деконсолидиране на субекта.
            
               (5)  Доклад за напредъка относно плана за преструктуриране на ING, окончателна версия от 19 юни 2012 г.
            
               (6)  Ликвидацията на бизнеса в Съединените щати (т.e. бизнеса, свързан с променливи анюитети и финансови продукти) се категоризира като pro forma продажба. Тази ликвидация, измерена чрез разпределения собствен капитал (въз основа на данни от финансовата 2011 година), заедно с продажбата на поне 25 % от дяла в ING Insurance/управление на инвестиции,в Съединените щати ще доведе до продажба на над 50 % (pro forma) преди 31 декември 2014 г.
            
               (7)  По отношение на застрахователния бизнес/управлението на инвестиции в САЩ критерият за продажба на над 50 % ще бъде достигнат тогава, когато ING продаде поне 25 % от този бизнес, като се вземе предвид pro-forma продажбата на ликвидираните предприятия в САЩ (посредством данни за разпределения собствен капитал за финансовата 2011 г.).
            
               (8)  Ако ING Direct не е сред десетте водещи дружества, то може да се сравнява с десет(те) (най-големи) участници на пазара. Ако ING Direct е сред десетте най-големи участници на пазара, сравнението следва да се прави с другите девет най-големи участници на пазара. Последното не се отнася за ING Direct Austria, което винаги може да се сравнява с десет други (най-големи) участници на пазара.
            
               (9)  По отношение на застрахователния бизнес/управлението на инвестиции в САЩ критерият за продажба на над 50 % ще бъде достигнат тогава, когато ING продаде поне 25 % от този бизнес, като се вземе предвид pro-forma продажба на преустановените дейности в САЩ (посредством данни за разпределен собствен капитал за финансовата 2011 г.).
            
               (10)  Прогнозите по отношение на ипотеки се основават на годишно производство в размер на [1,5—7] EUR (базов сценарий). Прогнозите по отношение на потребителското кредитиране се основават на включените по-долу цели за производство. Действителните стойности могат да се отклоняват поради поведението на клиентите, свързано с предварително плащане, но производството ще бъде в съответствие с включените по-долу цели, за които е поет ангажимент. Общият размер на депозитите и финансирането на едро ще бъде в рамките на границите за всяка отделна година, за които е поет ангажимент.
            
               (11)  Понастоящем NN Bank предлага само банкови анюитети и кредити (ипотеки). Всяко разширяване на дейности или продукти трябва да бъде одобрено предварително от DNB.
            
               (12)  В преходния период преди началото на сценария „Ван Гог“ ангажиментът за производство на ипотеки по „Ван Гог“ ще бъде изпълняван от настоящата Westland Utrecht Bank. В рамките на този период Westland Utrecht Bank ще докладва за тези ангажименти на контролиращото доверено лице. Новото производство на ипотеки (включително подновяване) и потребителските депозити, произведени през този преходен период, ще бъде прехвърлено на новата NN-bank, когато започне да функционира или преди това.
            
               (13)  Включително дъщерните дружества на ING Bank.
            
               (14)  Възможности за неизпълнение (PD) и загуба при неизпълнение (LGD).
            
               (15)  В преходния период преди началото на сценария „Ван Гог“ Westland Utrecht Bank/NN Bank ще започне да изгражда колкото се може по-скоро производствен капацитет за потребителско кредитиране. В контекста на този преходен период ING се ангажира за pro rata пазарно производство между началото на сценария „Ван Гог“ и 31 декември 2013 г. Всеки евентуален недостиг в производството в съответната година ще бъде компенсиран през следващите години, за да се постигнат прогнозите в икономическия сценарий.
            
               (16)  С изключение на финансиране от ING (или което и да е от неговите преки или непреки дъщерни дружества).
            
               (17)  Вж. точка 26 от съобщението на Комисията относно връщане на жизнеспособността и оценка на мерките за преструктуриране във финансовия сектор съгласно правилата за държавна помощ в настоящата криза („съобщението за преструктуриране“).
         
      
      
         
            ПРИЛОЖЕНИЕ II
            
               ПРИНЦИПИ, ПРИЛАГАНИ ПО ОТНОШЕНИЕ НА ЛИКВИДАЦИЯТА НА ЗВЕНА В ЗАСТРАХОВАТЕЛНИЯ СЕКТОР
            
            Приложими, докато ING Group упражнява пълен контрол над дадено предприятие.
            
               Опасения във връзка с конкуренцията
            
            
                        i)
                     
                     
                        отсъствие на ново производство, без сключване на нови полици със съществуващи или нови клиенти (отсъствие на договорни ангажименти или цели, свързани с управление на активи и пасиви).
                     
                  
                        ii)
                     
                     
                        проучване на възможности за прекратяване на валидни полици със съгласието на клиентите
                     
                  
                        iii)
                     
                     
                        отсъствие на подобряване на търговските условия по валидна полица
                     
                  
                        iv)
                     
                     
                        когато застрахователят може да променя търговските условия, те трябва да бъдат определени на възможно най-малко благоприятно равнище
                     
                  
               Опасения във връзка с жизнеспособността
            
            
                        i)
                     
                     
                        периодично се проучва възможността за продажба на оставащите активи и пасиви като едно цяло или на части (ежегодните покани за проучвания на пазара следва да се докладват на довереното лице; пълно документирано проучване на пазара на всеки две години)
                     
                  
                        ii)
                     
                     
                        мерки за отделяне на евентуалното въздействие върху жизнеспособния бизнес чрез отделяне на счетоводството и ясно разпределяне на разходите между оздравената банка и ликвидацията на дейността
                     
                  
                        iii)
                     
                     
                        изчисляване на бъдещите капиталови нужди на ликвидацията на дейността по консервативен начин и заделяне на необходимия капитал под формата на провизии или по друг начин
                     
                  
                        iv)
                     
                     
                        консервативно управление на активи, свързани с пасиви (насоките за реинвестиране следва да се документират).
                     
                  
                        v)
                     
                     
                        консервативна политика за хеджиране с цел постигане на ефективност на хеджирането в диапазона 80—120 % от общата цел за хеджиране, в зависимост от значимостта
                     
                  
                        vi)
                     
                     
                        периодично се проучват възможности за частично или пълно презастраховане (следва да се документират)
                     
                  
                        vii)
                     
                     
                        горепосоченото е в съответствие с приложимите местни регулаторни изисквания и цели.